sagorsarker/bangla-wikipedia huggingface dataset:
বেন জনসন (অভিনেতা)

বেন "সন" জনসন জুনিয়র (ইংরেজি: Ben "Son" Johnson, Jr.; ১৩ই জুন ১৯১৮ - ৮ই এপ্রিল ১৯৯৬) ছিলেন একজন মার্কিন অভিনেতা, স্টান্টম্যান ও রোডিও কাউবয়। গবাদিপশুর খামারের মালিক পিতার পুত্র জনসন হাওয়ার্ড হিউজ পরিচালিত "দি আউট'ল" (১৯৪৩) চলচ্চিত্রের জন্য ঘোড়া দিতে হলিউডে আসেন। তিনি এই চলচ্চিত্রে প্রথম স্টান্টম্যান হিসেবে কাজ করেন এবং পরের কয়েক বছর বিভিন্ন চলচ্চিত্রে স্টান্টম্যান হিসেবে কাজ চালিয়ে যান। স্টান্ট হিসেবে কাজ করতে গিয়ে তিনি পরিচালক জন ফোর্ডের নজরে আসেন এবং দীর্ঘদেহী জনসন তার ঘোড়া চালনার পারদর্শিতার জন্য পরবর্তীতে বেশ কিছু পশ্চিমা ধাঁচের চলচ্চিত্রে কাজের সুযোগ পান। ১৯৭১ সালে নাট্যধর্মী "দ্য লাস্ট পিকচার শো" চলচ্চিত্রে অভিনয়ের জন্য তিনি শ্রেষ্ঠ পার্শ্ব অভিনেতা বিভাগে একাডেমি পুরস্কার, গোল্ডেন গ্লোব পুরস্কার ও বাফটা পুরস্কার জয় করেন।
জনসন ১৯১৮ সালের ১৩ই জুন ওকলাহোমার ফোরেকারে জন্মগ্রহণ করেন। তার পিতা বেন জনসন সিনিয়র (১৮৯৬-১৯৫২) ছিলেন একজন গবাদিপশুর খামারের মালিক ও ওসেজ কাউন্টির রোডিও চ্যাম্পিয়ন এবং তার মাতা ওলি সুজান জনসন (জন্ম: ওয়ার্কমন; ১৮৯৯-২০০০)। জনসন শৈশবেই রোডিও ও ঘোড়া চালনায় আগ্রহী হয়ে ওঠেন।
জনসন ১৯৪১ সালে ক্যারল এলাইন জোন্সকে বিয়ে করেন। জোন্স হলিউডের ঘোড়াদৌড় প্রতিযোগিতা ক্লেরেন্স "ফ্যাট" জোন্সের কন্যা। জনসন-জোন্স দম্পতির কোন সন্তান ছিল না।
বেন জনসনের প্রথম চলচ্চিত্র "দি আউট'ল" (১৯৪৩)। হাওয়ার্ড হিউজ পরিচালিত এই চলচ্চিত্রের জন্য তিনি ওকলাহোমা থেকে অ্যারিজোনায় ঘোড়া নিয়ে আসেন এবং পরে তা হলিউডে নিয়ে যান। এই চলচ্চিত্রে তিনি প্রথম স্টান্টম্যান হিসেবে কাজ করেন।
১৯৫৩ সালে তিনি পেশাদার রোডিও কাউবয়েজ সংঘের একটি প্রতিযোগিতায় অংশ নিতে উচ্চ পারশ্রমিকের একটি চলচ্চিত্র থেকে বিরতি নেন এবং টিম রোপিং বিশ্ব চ্যাম্পিয়ন হন।
তিনি জন ওয়েন পরিচালিত "দি আনডিফিটেড" (১৯৬৯) চলচ্চিত্রে রক হাডসনের সাথে অভিনয় করেন এবং অ্যান্ড্রু ভি ম্যাকলাগলেন পরিচালিত "চিসাম" (১৯৭০) চলচ্চিত্রে অভিনয় করেন। ১৯৭১ সালে পিটার বোগডানভিচ পরিচালিত নাট্যধর্মী "দ্য লাস্ট পিকচার শো" চলচ্চিত্রে স্যাম দ্য লায়ন চরিত্রে তার অভিনয়ের জন্য তিনি শ্রেষ্ঠ পার্শ্ব অভিনেতা বিভাগে একাডেমি পুরস্কার, গোল্ডেন গ্লোব পুরস্কার ও বাফটা পুরস্কার অর্জন করেন।
১৯৭৩ সালে প্রোরোডিও হল অব ফেমে তার নাম অন্তর্ভুক্ত করা হয়। ২০০৩ সালে টেক্সাস ট্রেইল অব ফেমে তার নাম অন্তর্ভুক্ত করা হয়।
আলেকসেই মিরানচুক

আলেকসেই আন্দ্রেয়েভিচ মিরানচুক (; জন্ম: ১৭ অক্টোবর ১৯৯৫) হলেন একজন রুশ পেশাদার ফুটবলার, যিনি রুশ প্রিমিয়ার লিগ ক্লাব এফসি লকোমটিভ মস্কো এবং রাশিয়া জাতীয় দলের হয়ে একজন মধ্যমাঠের খেলোয়াড় অথবা একজন আক্রমণভাগের খেলোয়াড় হিসেবে খেলেন।
২০১৮ সালের ৩রা জুন, তিনি রাশিয়ায় অনুষ্ঠিত ২০১৮ ফিফা বিশ্বকাপের জন্য ঘোষিত রাশিয়ার ২৩ সদস্যের চূড়ান্ত দলে স্থান পান।
আন্তোন মিরানচুক

আন্তোন আন্দ্রেয়েভিচ মিরানচুক (; জন্ম: ১৪ জুলাই ১৯৭৯) হলেন একজন রুশ পেশাদার ফুটবলার, যিনি রুশ প্রিমিয়ার লিগ ক্লাব এফসি লকোমটিভ মস্কো এবং রাশিয়া জাতীয় দলের হয়ে একজন মধ্যমাঠের খেলোয়াড় হিসেবে খেলেন।
২০১৮ সালের ৩রা জুন, তিনি রাশিয়ায় অনুষ্ঠিত ২০১৮ ফিফা বিশ্বকাপের জন্য ঘোষিত রাশিয়ার ২৩ সদস্যের চূড়ান্ত দলে স্থান পান।
তিনি হচ্ছেন রাশিয়া জাতীয় দল এবং লকোমটিভ মস্কোর খেলোয়াড় আলেকসি মিরানচুকের যমজ ভাই।
আলেকসান্দ্র সের্গেয়েভিচ গোলোভিন

আলেকসান্দ্র সের্গেয়েভিচ গোলোভিন (; জন্ম: ৩০ মে ১৯৯৬) হলেন একজন রুশ পেশাদার ফুটবলার, যিনি রুশ প্রিমিয়ার লিগ ক্লাব সিএসকেএ মস্কো এবং রাশিয়া জাতীয় দলের হয়ে একজন মধ্যমাঠের খেলোয়াড় হিসেবে খেলেন।
২০১৮ সালের ৩রা জুন, তিনি রাশিয়ায় অনুষ্ঠিত ২০১৮ ফিফা বিশ্বকাপের জন্য ঘোষিত রাশিয়ার ২৩ সদস্যের চূড়ান্ত দলে স্থান পান।
রাশিয়া অনূর্ধ্ব-১৭
ইউরি ঝিরকভ

ইউরি ভালেনতিনোভিচ ঝিরকভ (; জন্ম: ২০ আগস্ট ১৯৮৩) হলেন একজন রুশ পেশাদার ফুটবলার, যিনি রুশ প্রিমিয়ার লিগ ক্লাব এফসি জেনিত সেইন্ট পিটার্সবার্গ এবং রাশিয়া জাতীয় দলের হয়ে একজন মধ্যমাঠের খেলোয়াড় অথবা একজন রক্ষণভাগের খেলোয়াড় হিসেবে খেলেন।
সিএসকেএ মস্কো
চেলসি
জেনিত সেইন্ট পিটার্সবার্গ
রাশিয়া
ব্যক্তিগত
নূর মিসুয়ারী

নূর মিসুয়ারী (বরং মার্চ ৩, ১৯৩৯) মোরা ন্যাশনাল লিবারেশন ফ্রন্ট এর প্রতিষ্ঠাতা এবং নেতা বিপ্লবী এবং রাজনীতিবিদ, মোরো মানুষ মোরো।
নূর মিসৌরি ৩ মার্চ, ১৯৩২ সালে তাপুল, সুলু, ফিলিপাইন এ জন্মগ্রহণ করেন। ফিলিপাইন বিশ্ববিদ্যালয়, 'ইউ.পি. জীববিজ্ঞানী ডিরেক্টরি, সাপ্লিমেন্ট ১, ফিলিপাইনের বিশ্ববিদ্যালয়, কুইজোন সিটি (১৯৭০) দশজনের চতুর্থ, তার পিতা-মাতা তাওসুগ মানুষ তাউসুগ - সামা-বাজু সম্প্রদায়ের লোকজন বংশধর এবং কাবিং-এ, ট্যাপুল আইল্যান্ড থেকে এসেছেন। তার পিতা ছিলেন সালাদউদ্দীন মিসৌরি, যিনি একজন জেলে ছিলেন, এবং তার মা ছিলেন দিন্দঙ্গাইল পিনিং। নূর মিসৌরি পংলিমিয়া মাহাবাসের এলিদজীর সরাসরি বংশধর, ত্রিশু সুলতানাত থেকে তৌসুগ যোদ্ধা এবং প্রতিনিধি যিনি তিনি ব্রুনাইর সুলতানাত বাহিনীকে সুলতানের অধীনে ব্রুনাইয়ের মুহিদ্দীন মুহিউদ্দীন অধীন বাহিনীকে সাহায্য করেন)। ব্রুনেই গৃহযুদ্ধের গৃহযুদ্ধ উত্তরে বোর্নেও, পরে সাবাহের পূর্ব অংশকে সুলতান মুহাইদিন কর্তৃক তৌসুগকে পুরস্কৃত করা হয়।
বসুন্ধরা কিংস

বসুন্ধরা কিংস বসুন্ধরা আবাসিক এলাকা, ঢাকা, বাংলাদেশের একটি ফুটবল ক্লাব। ক্লাবটি বর্তমানে বাংলাদেশ প্রিমিয়ার লিগে খেলছে। ক্লাবটি বসুন্ধরা গ্রুপের মালিকানাধীন।
২০১৩ সালে ক্লাবটি গঠিত হলেও প্রথমদিকে খুব বেশি সক্রিয়তা ছিলো না। ২০১৬ সালে পাইওনিয়ার লিগ জয়ের পর দলটি তৃতীয় স্তরের লিগের জন্য উত্তীর্ণ হয়।তবে দলটি ২য় স্তরের বাংলাদেশ চ্যাম্পিয়নশিপ লিগে খেলার ইচ্ছা প্রকাশ করে এবং কিছু শর্ত পূরণ করার পর দলটি খেলার জন্য উত্তীর্ণ হয়। ২০১৭-১৮ মৌসুমের জন্য রোকোনুজ্জামান কাঞ্চনকে অধিনায়ক করা হয়
৭ আগস্ট ২০১৭ তারিখে উত্তর বারিধারা স্পোর্টিং ক্লাবের সাথে দলটি নিজেদের প্রথম পেশাদার স্বীকৃতিপ্রাপ্ত ম্যাচ খেলে। সে ম্যাচে রিপন বিশ্বাস ক্লাবের সর্বপ্রথম গোলটি করেন। ১৮ আগস্ট ২০১৭ তারিখে নোফেল স্পোর্টিং ক্লাবের বিপক্ষে নিজেদের সর্বপ্রথম জয় পায়। ২০১৭ বাংলাদেশ চ্যাম্পিয়নশিপ লিগ চ্যাম্পিয়ন হওয়ায় ক্লাবটি ২০১৮-১৯ বাংলাদেশ ফুটবল প্রিমিয়ার লিগে খেলার যোগ্যতা অর্জন করে। প্রতিযোগিতায় অধিনায়ক কাঞ্চন দ্বিতীয় সর্বোচ্চ ১১ টি গোল করেন। ১১ নভেম্বর ২০১৭ তারিখে তাদের প্রথম ঘরোয়া শিরোপাটি হস্তান্তর করা হয়।
৫ সেপ্টেম্বর ২০১৮ তারিখে, স্পেনের ওস্কার ব্রুসোনকে নতুন ও ক্লাবের প্রথম বিদেশী প্রশিক্ষক হিসেবে নিযুক্ত করা হয়। ২০১৮-১৯ মৌসুমের জন্য ২০১৮ ফিফা বিশ্বকাপে কোস্টারিকার হয়ে খেলা ড্যানিয়েল কলিন্ড্রেসকে দলে অন্তর্ভুক্ত করে।
২১ সেপ্টেম্বর ২০১৮ তারিখে মালদ্বীপের ক্লাব নিউ রেডিয়েন্টের বিপক্ষে প্রীতি ম্যাচ খেলে। যেটিতে ৪-১ গোলের জয় পায়।
২০১৮ বাংলাদেশ ফেডারেশন কাপ গ্রুপ চ্যাম্পিয়ন হয়ে কোয়ার্টার-ফাইনালের জন্য উত্তীর্ণ হয়।কোয়ার্টার ফাইনাল বিজেএমসি দলকে ৫-১ গোলে হারায়। সেমিফাইনালে শেখ রাসেল ক্রীড়া চক্রের বিরুদ্ধে অতিরিক্ত সময়ের একমাত্র গোলে ফাইনালে খেলার যোগ্যতা অর্জন করে। তবে ফাইনালে ৩-১ গোলে ঢাকা আবাহনীর কাছে পরাজিত হয়।
২০১৮–১৯ স্বাধীনতা কাপেও গ্রুপ চ্যাম্পিয়ন হিসেবে কোয়ার্টার ফাইনালের জন্য উত্তীর্ণ হয়। সেখানে রহমতগঞ্জ এমএফএসকে ৩-২ গোলে পরাজিত করে। সেমি ফাইনালে ঢাকা আবাহনীকে পেনাল্টিতে পরাজিত করে ফাইনালে খেলে। ফাইনালে শেখ রাসেল ক্রীড়া চক্রকে ২-১ গোলে হারিয়ে নিজেদের প্রথম কাপ শিরোপা অর্জন করে।
২০২২-২৩ মৌসুমের জন্য বসুন্ধরা কিংসের খেলোয়াড়গন।
বসুন্ধরা কিংস এরিনা হলো বসুন্ধরা স্পোর্টস কমপ্লেক্সের একটি ফুটবল স্টেডিয়াম, যেখানে বসুন্ধরা কিংস তাদের হোম ম্যাচ আয়োজন করে থাকে। এই স্টেডিয়ামে ১৪,০০০ জন দর্শক খেলা উপভোগ করতে পারে। বসুন্ধরা কিংস বনাম বাংলাদেশ পুলিশ এফসির ম্যাচের মধ্যদিয়ে এই স্টেডিয়ামে যাত্রাশুরু হয়। ২০২৩ সালে বাংলাদেশ ও আফগানিস্তানের মধ্যকার ম্যাচ দিয়ে এই স্টেডিয়ামের আন্তর্জাতিক যাত্রা শুরু হয়।
"জুলাই ২০২০ পর্যন্ত সঠিক"
"১৭ ফেব্রুয়ারি ২০২২ পর্যন্ত সঠিক"
আলেক্সান্দ্র সামিদভ

আলেক্সান্দ্র সের্গেয়েভিচ সামিদভ (, জন্ম: ১৯ জুলাই ১৯৮৪) হলেন একজন রুশ পেশাদার ফুটবলার, যিনি রুশ প্রিমিয়ার লিগ ক্লাব সিএসকেএ মস্কো এবং রাশিয়া জাতীয় দলের হয়ে একজন মধ্যমাঠের খেলোয়াড় হিসেবে খেলেন।
২০১৮ সালের ৩রা জুন, তিনি রাশিয়ায় অনুষ্ঠিত ২০১৮ ফিফা বিশ্বকাপের জন্য ঘোষিত রাশিয়ার ২৩ সদস্যের চূড়ান্ত দলে স্থান পান।
অ্যারন টেলর-জনসন

অ্যারন টেলর-জনসন (ইংরেজি: Aaron Taylor-Johnson; জন্ম: অ্যারন পেরি জনসন; ১৩ই জুন ১৯৯০) হলেন একজন ইংরেজ অভিনেতা। তিনি "কিক অ্যাস" চলচ্চিত্র ধারাবাহিকের নাম ভূমিকায় অভিনয়ের জন্য সুপরিচিত। এছাড়া তিনি "অ্যাঙ্গাস, থংস অ্যান্ড পারফেক্ট স্নগিং" (২০০৮) ছবিতে রবি ও "" (২০১৫) ছবিতে কুইকসিলভার চরিত্রে অভিনয় করে পরিচিতি লাভ করেন।
টেলর-জনসন ছয় বছর বয়স থেকে অভিনয় শুরু করেন। ২০০৩ সালে তিনি "সাংহাই নাইটস্‌" চলচ্চিত্রে কিশোর চার্লি চ্যাপলিন ভূমিকায় অভিনয় করেন এবং "দি ইলুশনিস্ট" (২০০৬) ও "অ্যাঙ্গাস, থংস অ্যান্ড পারফেক্ট স্নগিং" (২০০৮) চলচ্চিত্রে অভিনয় করেন। তার প্রথম আলোচিত সাফল্য আসে জন লেননের জীবনীমূলক "নোহোয়ার বয়" (২০০৯) চলচ্চিত্রের মধ্য দিয়ে। পরবর্তীতে তিনি অলিভার স্টোন পরিচালিত অপরাধ-নাট্যধর্মী "স্যাভেজেস" (২০১২) চলচ্চিত্রে বেন, জো রাইট পরিচালিত "আন্না কারেনিনা" (২০১২) চলচ্চিত্রে রুশ অভিজাত কাউন্ট ভ্রন্‌স্কি, এবং গেরেথ এডওয়ার্ডস পরিচালিত "গডজিলা" (২০১৪) চলচ্চিত্রে লেফটেন্যান্ট ব্রডি চরিত্রে অভিনয় করেন। ২০১৬ সালে টম ফোর্ড পরিচালিত উত্তেজনাপূর্ণ "নকচার্নাল অ্যানিমেলস্‌" চলচ্চিত্রে রে মার্কাস চরিত্রে তার অভিনয়ের জন্য তিনি শ্রেষ্ঠ পার্শ্ব অভিনেতা বিভাগে গোল্ডেন গ্লোব পুরস্কার অর্জন করেন এবং একাডেমি পুরস্কারে মনোনীত হন।
জনসন ১৯৯০ সালের ১৩ই জুন বাকিংহামশায়ারের হাই ওয়াইকোম্বে জন্মগ্রহণ করেন। তার পিতা রবার্ট জনসন একজন পুর প্রকৌশলী এবং মাতা সারা জনসন একজন গৃহিণী। তার বোন গেমা "টম অ্যান্ড টমাস" (২০০২) চলচ্চিত্রে একটি ছোট চরিত্রে অভিনয় করেছিলেন। জনসন ইহুদি ধর্মাবলম্বী। তিনি হোলমার গ্রিন সিনিয়র স্কুলে পড়াশুনা করেন। ১৯৯৬ থেকে ২০০৮ সালে জ্যাকি পালমার স্টেজ স্কুলে নাটক, ট্যাপ, জ্যাজ, অ্যাক্রোবেটিকস ও সঙ্গীত বিষয়ে পড়াশুনা করেন।
মনসা মুড়া

মনসা মুড়াটি চাঁদপুর জেলার কচুয়া উপজেলার ৪নং পূর্ব সহদেবপুর ইউনিয়নের ভূইয়ারা গ্রামে অবস্থিত। ভুইয়ারা হাইস্কুল হতে প্রায় ৩০০ মিটার পূর্বে কচুয়া-সাচার সড়ক হতে অর্ধ কিলোমিটার পশ্চিমে এবং সুন্দরী খালের উত্তর পাশে খোলা মাঠে অবস্থিত ২১টি বাঁশ ঝাড় নিয়ে গঠিত এই মনসা মুড়াটিকে পরিকল্পিত বাগান বলে মনে হয়। 
জনশ্রুতি রয়েছে, বাসর ঘরে সর্প দংশনের পর মৃত স্বামী লক্ষীন্দরকে সাগরে ভেলায় ভাসিয়ে চলার পথে এক পর্যায়ে ভেলাটি ভুইয়ারা গ্রামে ভিড়ে (ভুইয়ারা গ্রাম এককালে উপকূল এলাকা ছিল বলে কথিত রয়েছে)। সেই ভেলায় ব্যবহৃত কাঁচা বাঁশ থেকে শিস বেরিয়ে বর্তমানের এ মনসা মুড়ার সৃষ্টি হয়।
জানা গেছে, এলাকার হিন্দু-মুসলিম উভয় সম্প্রদায়ের লোকজন বিভিন্ন উদ্দেশ্য সফল করতে এ মনসা মুড়ায় দুধ ও কলা দিয়ে থাকে (মানত্ করে)। একসময় ভুইয়ারা গ্রামের লোদ বংশীয় লোকেরা মনসা মুড়ার রক্ষণাবেক্ষণসহ পূজা-অর্চনা করত। ১৯৬৮ সালে এই বংশের লোকজন ভারতে চলে যাওয়ার সময় পাশের মেঘদাইর গ্রামের গোবিন্দ কবিরাজের স্ত্রী যমুনা সুন্দরীকে মনসা মুড়া রক্ষণাবেক্ষণের দায়িত্ব দিয়ে যায়। এর পর যমুনা সুন্দরীর তিরোধানের পর তার পুত্রবধূ নীলা চৌধুরীর তত্ত্বাবধানে এ মনসা মুড়ায় পূজা ও মেলা অনুষ্ঠিত হয়ে আসছে।
মনসা মুড়ায় নিত্য, পূজা-অর্চনা ছাড়াও ১ বৈশাখে স্থানীয়দের আয়োজনে মেলা বসে।
সরকারি ১৯ শতক খাস ভূমির উপর গড়ে উঠা এই মনসা মুড়া হেফাজতে সরকারিভাবে কোন উদ্যোগে নেয়া হয়নি। কিছু সংস্কার কাজ করে এই মনসা মুড়াটিকে একটি চমৎকার পর্যটন কেন্দ্র হিসাবে গড়ে তোলা যেতে পারে। 
জানা গেছে একদা এক ব্যক্তি ঐ বাঁশ ঝাড় হতে বাঁশ কেটে নেওয়ার পর বাঁশ ফেরৎ দেওয়ার জন্য বার বার স্বপ্নে দেখে যে, বাঁশ ফেরত না দিলে তার বংশের কোন লোক বাচঁবেনা। তারপরও বাঁশ ফেরত না দেওয়ায় পরবর্তীতে তার নাকে মুখে রক্ত বের হয়ে মারা যান। তারপর তার বংশধরগণ উক্ত বাঁশ ফেরত দিয়ে আসে। আরেকটি উল্লেখযোগ্য ঘটনা স্থানীয় কিছু লোক এক সাপুড়ে বহরের সাথে মনসা মুড়া থেকে সাপ ধরে দেওয়ার জন্য চুক্তিবদ্ধ হয়। যখন সাপুড়ে তার “বিন বাশিঁ” বাজানো আরম্ভ করে তখন বাঁশের পাতায় পাতায় ছোট ছোট সাপ গর্ত হতে উঠে আসে। সাপুড়ে একটি সাপ ধরে পাতিলে রাখার সময় কামড় দিলে তার মৃত্যু ঘটে এবং সম্পূর্ণ সাপ সাপুড়ের নৌকার দিকে যেতে আরম্ভ করলে সাপুড়ে দল সাপটি ছেড়ে দিয়ে রাতের অন্ধকারে পালিয়ে যায়। তারপর থেকে কোন সাপুড়ে আর সেখান থেকে সাপ ধরতে আসেনা। এমন কি মাঠের মাঝে বাশেঁর ঝাড়ের একটি ঝিংলাও কাটতে কেহ সাহস পায়না।
টিম অ্যালেন

টিম অ্যালেন (ইংরেজি: Tim Allen) নামে সুপরিচিত টিমোথি অ্যালান ডিক (ইংরেজি: Timothy Alan Dick; জন্ম: ১৩ই জুন ১৯৫৩) হলেন একজন মার্কিন অভিনেতা ও কৌতুকাভিনেতা। তিনি এবিসি চ্যানেলের সিটকম "হোম ইমপ্রোভমেন্ট" (১৯৯১-১৯৯৯)-এ টিম "দ্য টুলম্যান" টেলর ভূমিকায় অভিনয়ের জন্য পরিচিত। এই কাজের জন্য তিনি একটি প্রাইমটাইম এমি পুরস্কারের (১৯৯৪) মনোনয়ন লাভ করেন এবং তিনটি গোল্ডেন গ্লোব পুরস্কারের মনোনয়ন থেকে একটি পুরস্কার অর্জন করেন। এছাড়া ১৯৯০-এর দশকে তিনি "টয় স্টোরি" চলচ্চিত্র ধারাবাহিকে বাজ লাইটইয়ার চরিত্রে জন্য কণ্ঠ দিয়ে এবং "দ্য সান্তা ক্লজ" চলচ্চিত্র ত্রয়ীতে (১৯৯৪-২০০৬) স্কট ক্যালভিন ও সান্তা ক্লজ চরিত্রে অভিনয় করে পরিচিতি লাভ করেন। "টয় স্টোরি ২" ছবিতে কণ্ঠ দিয়ে তিনি একটি অ্যানি পুরস্কার লাভ করেন। তার অভিনীত অন্যান্য চলচ্চিত্রগুলো হল "ফর রিচার অর পুয়রার" (১৯৯৭), "জাঙ্গল টু জাঙ্গল" (১৯৯৭), "গ্যালাক্সি কোয়েস্ট" (১৯৯৯), "বিগ ট্রাবল" (২০০২), "ক্রিসমাস উইথ দ্য ক্র্যাঙ্কস" (২০০৪), "দ্য শ্যাগি ডগ" (২০০৬), "ওয়াইল্ড হগস্‌" (২০০৭), "রেডবেল্ট" (২০০৮), ও "ক্রেজি অন দ্য আউটসাইড" (২০১০)। ২০১১ থেকে ২০১৭ পর্যন্ত তিনি এবিসির সিটকম "লাস্ট ম্যান স্ট্যান্ডিং"-এ মাইক ব্যাক্সটার চরিত্রে অভিনয় করেন।
অ্যালেন ১৯৫৩ সালের ১৩ই জুন কলোরাডোর ডেনভারে জন্মগ্রহণ করেন। তার জন্মনাম টিমোথি অ্যালান ডিক। তার মাতা মার্থা ক্যাথরিন (জন্ম: ফক্স) ছিলেন একজন কমিউনিটি সার্ভিস ওয়ার্কার এবং তার পিতা জেরাল্ড এম. ডিক ছিলেন একজন আবাসন ব্যবসায়ের এজেন্ট। পাঁচ ভাইয়ের মধ্যে অ্যালেন তৃতীয়। তার এগারো বছর বয়সে তার পিতা এক মদ্যপ গাড়ি চালকের গাড়ির সাথে ধাক্কা লেগে সড়ক দুর্ঘটনায় মারা যান। দুই বছর পর তার মাতা তার স্কুল জীবনের প্রেমিক ও ব্যবসায়ের নির্বাহীকে বিয়ে করেন। ছয় সন্তানসহ তার মাতা তার নতুন স্বামীর সাথে মিশিগানের বার্মিংহামে চলে আসেন।
হ্যারিয়েট বিচার স্টো

হ্যারিয়েট এলিজাবেথ বিচার স্টো (ইংরেজি: Harriet Elisabeth Beecher Stowe, ; ১৪ই জুন ১৮১১ - ১লা জুলাই ১৮৯৬) ছিলেন একজন মার্কিন লেখিকা এবং দাসপ্রথা বিলোপ আন্দোলনের সক্রিয় কর্মী। তিনি প্রখ্যাত বিচার পরিবারে জন্মগ্রহণ করেন। তিনি আফ্রিকান-মার্কিনদের দাসত্বের রুঢ় অবস্থা নিয়ে রচিত "আঙ্কল টমস্‌ কেবিন" বইয়ের লেখিকা হিসাবে সুপরিচিত। বইটি উপন্যাস ও নাটক হিসেবে মিলিয়নের অধিক কপি বিক্রি হয় এবং মার্কিন যুক্তরাষ্ট্র ও যুক্তরাজ্যে এর প্রভাব লক্ষ করা যায়। যার ফলে যুক্তরাষ্ট্রের উত্তরাংশে দাসত্ব-বিরোধী দল গড়ে ওঠে, অন্যদিকে দক্ষিণাংশে ক্ষোভের বহিঃপ্রকাশ দেখা যায়। স্টো উপন্যাস, আত্মকথা, প্রবন্ধ ও চিঠিসহ ৩০টি বই রচনা করেন। তিনি তার রচিত বইসমূহ ও সামাজিক সমস্যার ক্ষেত্রে তার অবস্থানের জন্য প্রভাবশালী হয়ে ওঠেন।
হ্যারিয়েট ১৮১১ সালের ১৪ই জুন কানেটিকাটের লিচফিল্ডে জন্মগ্রহণ করেন। তার পিতা ক্যালভানিস্ট ধর্মযাজক লাইম্যান বিচার (১৭৭৫-১৮৬৩)। তিনি দাসপ্রথা বিলোপের পক্ষে ছিলেন। তার মাতা রোক্সানা বিচার (জন্ম: ফুটি) একজন ধর্মপ্রাণ মহিলা ছিলেন। স্টো-এর যখন পাঁচ বছর বয়স তখন তিনি মারা যান। রোক্সানার মাতামহ অ্যান্ড্রু ওয়ার্ড ছিলেন মার্কিন স্বাধীনতা যুদ্ধের একজন জেনারেল। ১৩ ভাইবোনের মধ্যে হ্যারিয়েট সপ্তম। তার ভাইবোনদের মধ্যে উল্লেখযোগ্য হলেন বড় বোন ক্যাথরিন বিচার, যিনি একজন শিক্ষাবিদ ও লেখক ছিলেন; ভাই হেনরি ওয়ার্ড বিচার, একজন ধর্ম প্রচারক ও দাসপ্রথা বিলোপ আন্দোলনের সক্রিয় কর্মী; চার্লস বিচার, যিনি পরবর্তীতে মন্ত্রী হয়েছিলেন; এবং এডওয়ার্ড বিচার ছিলেন একজন ভাষাবিজ্ঞানী।
স্টো তার বড় বোন ক্যাথরিনের কাছে লেখাপড়া শেখা শুরু করেন। ছোটবেলা থেকেই তার বই পড়ার নেশা ছিল। তার সবচেয়ে প্রিয় বই ছিল আরব্য রজনী। ছোটবেলা থেকে তিনি দাসদের ওপর নিষ্ঠুর নির্যাতন দেখে বড় হয়েছেন, বিশেষ করে যুক্তরাষ্ট্রের দক্ষিণাংশে নির্যাতন বেশি ছিল। আমেরিকার দক্ষিণাংশের অঙ্গরাজ্য, অর্থাৎ সাউথ ক্যারোলিনা, লুইজিয়ানা, মিসিসিপি, ফ্লোরিডা, অ্যালাবামা, জর্জিয়া দাসপ্রথার পক্ষে ছিল। ফলে তার মূল পরিকল্পনা ছিল উত্তরাংশের অঙ্গরাজ্যগুলোর (ভার্জিনিয়া, আরকানসাস, নর্থ ক্যারোলিনা অঙ্গরাজ্য) মানুষদের দাসপ্রথার ভয়াবহতা সম্পর্কে জানানো। সে পরিকল্পনা থেকেই তিনি ন্যাশনাল এরায় লিখতে শুরু করেন।
মোহাম্মদ হাত্তা

মোহাম্মাদ হাত্তা (মিনাংকাবাউ জাউই: محمد حتا, ; ১২ আগস্ট ১৯০২ - ১৪ মার্চ ১৯৮০) ছিলেন একজন ইন্দোনেশীয় রাজনীতিবিদ, সমরনায়ক এবং ইন্দোনেশিয়ার প্রথম উপরাষ্ট্রপতি, পরবর্তীতে ইন্দোনেশিয়ার প্রধানমন্ত্রী। তিনি ইন্দোনেশিয়ার স্বাধীনতার "ঘোষক" হিসাবে পরিচিত। তিনি ইন্দোনেশিয়ার প্রথম রাষ্ট্রপতি সুকর্ণসহ ইন্দোনেশিয়ায় বেশ কিছু নেতাদের সাথে মিলে নেদারল্যান্ডস ইস্ট ইন্ডিজ এর বিরুদ্ধে স্বাধীনতা সংগ্রামে নেতৃৃত্ব দেন।
মোহাম্মদ হাত্তা ফোর্ট দ্য কক, পশ্চিম সুমাত্রা, নেদারল্যান্ডস ইস্ট ইন্ডিজ-এ (বর্তমানে ইন্দোনেশিয়া) জন্মগ্রহণ করেন। প্রাথমিক শিক্ষার পর তিনি একটি ওলন্দাজ স্কুলে অধ্যয়ন করেন এবং ১৯২১ থেকে ১৯৩২ পর্যন্ত নেদারল্যান্ডস-এ অধ্যয়ন করেন।
মোহম্মদ হাত্তাকে প্রায়ই ""বুং হাত্তা"" নামে ডাকা হয়। লেখক প্রমোযদিয়া অনন্ত তোর এর মতে, ""বুং হাত্তা"" একটি স্বস্তিদায়ক শিরোনাম, যার অর্থ "বন্ধু", একটি বিকল্প হিসাবে একজন ব্যক্তির সাথে যোগাযোগ করার উপায় হিসেবে ব্যবহৃত হয়।
মোহাম্মদ হাত্তা ১৯০২ সালের ১২ আগস্ট নেদারল্যান্ডস ইস্ট ইন্ডিজ-এর ফোর্ট ডি কক শহরে একটি বিশিষ্ট ও সম্ভ্রান্ত ইসলামি পরিবারে জন্মগ্রহণ করেন। তার দাদা ছিলেন একজন সম্মানিত উলেমা ছিলেন। তার পিতা হাজী মোহাম্মদ জামিল মারা গেলে এবং তার ছয়টি বোন ও তার মার সঙ্গে ফোর্ট দ্য কক ত্যাগ করেন। মাতৃলীনীয় মিংংকাবাউ ঐতিহ্য অনুসারে তিনি তার মায়ের পরিবারে উত্থিত হন। তার মা এর পরিবার মুখ্য ছিলেন। স্কুলে হাতা ওলন্দাজ পড়ার পাশাপাশি কুরআন-এ হাফেজ ছিলেন
ডলি বেগম

ডলি বেগম কানাডার একজন রাজনীতিবিদ। তিনি ২০১৮ সালে কানাডার ওন্টারিও প্রদেশের টরেন্টো এলাকার স্কারবরো সাউথওয়েষ্ট আসন থেকে জয়ী হন। নিউ ডেমোক্রেটিক পার্টির (এনডিপি) এমপি হিসেবে ডলি বেগম প্রথমবারের মতো প্রোভিন্সিয়াল পার্লামেন্ট নির্বাচনে জয়ী হয়েছেন। তিনি অন্টারিও নিউ ডেমক্রেটিক পার্টির সদস্য হিসেবে স্কারবো সাউথওয়েস্ট এলাকার প্রতিনিধিত্ব করছেন। ডলি বেগম প্রাদেশিক সংগঠন কিপ হাইড্রো পাবলিক ক্যাম্পেইনের প্রধান সমন্বয়ক ছিলেন। এছাড়া স্কেয়ারবোরো হেলথ কোয়ালিশনের সহ-প্রধান ছিলেন তিনি। 
ডলি বেগমের জন্ম বাংলাদেশের মৌলভীবাজার জেলায়। তার বাবার নাম রাজা মিয়া এবং মায়ের নাম জবা বেগম। তার এক ভাই মহসিন মিয়া। তিনি শিশু বয়স থেকেই কানাডায় বেড়ে উঠেছেন। 
ডলি বেগম মৌলভীবাজারের স্থানীয় মনুমুখ বাজরাকোনা সরকারি প্রাথমিক বিদ্যালয়ে লেখাপড়া শেষে মনুমুখ পিটি বহুমুখী উচ্চ বিদ্যালয়ে ৬ষ্ঠ শ্রেণি পর্যন্ত পড়াশোনা করেন। ২০১২ সালে টরন্টো বিশ্ববিদ্যালয় থেকে স্নাতক এবং ইউনিভার্সিটি কলেজ অব লন্ডন থেকে উন্নয়ন, প্রশাসন ও পরিকল্পনা বিষয়ে স্নাতোকত্তর সম্পন্ন করেছেন। 
পড়ালেখা শেষ করার পর সিটি অব টরন্টোতে প্রায় দশ মাস কাজ করেন ডলি বেগম। তিনি রিচার্স এনালিস্ট হিসেবে কাজ করেছেন দ্য সোসাইটি অব এনার্জি প্রফেশনালসে।
গুপ্ত

গুপ্ত বা গুপ্তা বঙ্গ বা বাংলার একটি সাধারণ হিন্দু বাঙালি পদবী অথবা উপাধি। অন্যান্য জাতির (বিশেষত হিন্দিভাষী) কিছু সম্প্রদায়ের মধ্যে গুপ্তা পদবীর ব্যবহার হলেও কেবলমাত্র বাঙালি বৈদ্য জাতির মধ্যেই "গুপ্ত" অথবা "গুপ্তা" পদবী দেখতে পাওয়া যায়। সংস্কৃত শব্দ गोप्तृ বা গোপ্তৃ থেকে গুপ্ত শব্দের উৎপত্তি যার অর্থ হলো 'অভিভাবক' বা 'রক্ষক'। ইতিহাসবিদ রমেশ চন্দ্র মজুমদারের মতে, উত্তর ও পূর্ব ভারতের বিভিন্ন সম্প্রদায় বিভিন্ন সময়ে উপাধি গুপ্ত গ্রহণ করেছে। 
বৈদ্যরা আয়ুর্বেদ চর্চাকারীদের একটি বিশেষ অংশ যারা বাংলায় বহু পূর্বে একটি স্বতন্ত্র চিকিৎসক জাতি-গোষ্ঠীতে রূপান্তরিত হয়েছিলেন।
ইটাহার বিধানসভা কেন্দ্র

ইটাহার (বিধানসভা কেন্দ্র) ভারতের পশ্চিমবঙ্গ রাজ্যের উত্তর দিনাজপুর জেলার একটি বিধানসভা কেন্দ্র।
ভারতের সীমানা পুনর্নির্ধারণ কমিশনের নির্দেশিকা অনুসারে, ৩৬ নং ইটাহার বিধানসভা কেন্দ্রটি ইটাহার সিডি ব্লক এর অন্তর্গত।
ইটাহার বিধানসভা কেন্দ্রটি ৬ নং বালুরঘাট লোকসভা কেন্দ্রের অন্তর্গত। এই কেন্দ্রটি পূর্বে রায়গঞ্জ লোকসভা কেন্দ্রের অন্তর্গত ছিল।
২০১১ সালের নির্বাচনে, তৃণমূল কংগ্রেসের অমল আচার্য তার নিকটতম প্রতিদ্বন্দ্বী সিপিআইয়ের শ্রীকুমার মুখার্জীকে পরাজিত করেন।
এমডি. রকবুল বোকশ তৃণমূল কংগ্রেসের প্রার্থী হিসেবে বিরোধিতা করেন এবং নির্দল প্রার্থী হিসেবে দাঁড়ান। তাকে পার্টি থেকে সাসপেন্ড করা হয়।
২০০৬ সালের নির্বাচনে, সিপিআই এর শ্রীকুমার মুখার্জী আইএনসি'র অমল আচার্যকে পরাজিত করেন।
২০০৬, ২০০১ ও ১৯৯৬ সালের রাজ্য বিধানসভা নির্বাচনে, সিপিআই এর শ্রীকুমার মুখার্জী ৩৬ নং ইটাহার কেন্দ্র থেকে জয়ী হন, ২০০৬ সালে তার নিকটতম প্রতিদ্বন্দ্বী কংগ্রেসের অমল আচার্যকে পরাজিত করেন, ২০০১ সালে এনসিপি'র ডা.জাইনাল আবেদিন এবং ১৯৯৬ সালে ডা.জাইনাল আবেদিন কংগ্রেস পরাজিত করেন। অধিকাংশ বছরে প্রতিযোগিতাগুলিতে বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। ১৯৯১ সালে কংগ্রেসের ডা.জাইনাল আবেদিন সিপিআই'র স্বদেশ চকিকে পরাজিত করেন। ১৯৮৭ সালে সিপিআই'র স্বদেশ চকি কংগ্রেসের ডা.জাইনাল আবেদিনকে পরাজিত করেন। ১৯৮২ সালে আইসিএস/কংগ্রেসের ডা.জাইনাল আবেদিন সিপিআই এর বসন্ত লাল চ্যাটার্জীকে পরাজিত করেন এবং ১৯৭৭ সালে সিপিআই (এম) -এর সলিল কুমার গুহকে পরাজিত করেন।
১৯৭২, ১৯৭১, ১৯৬৯, ১৯৬৭ এবং ১৯৬২ সালে কংগ্রেসের ডা. জাইনাল আবেদিন জয়ী হন। ১৯৫৭ সালে সিপিআই এর বসন্ত লাল চ্যাটার্জী জয়ী হন। ১৯৫১ সালে কংগ্রেসের বনমালী দাস জয়ী হন।
পপু পম পম

পপু পম পম (আসল নাম তত্‌ওয়া প্রকাশ শতপথী) একজন ওড়িয়া চলচ্চিত্র, টেলিভিশন ও মঞ্চ অভিনেতা। তিনি কৌতুক অভিনেতা হিসেবে সর্বাধিক পরিচিত। তিনি এ পর্যন্ত বহু চলচ্চিত্রে অভিনয় করেছেন।
তরঙ্গ টিভি (তরঙ্গ টেলিভিশন) কর্তৃক আয়োজিত তরং সিনে এওয়ার্ডস অনুষ্ঠানে শ্রেষ্ঠ কৌতুক অভিনেতা হিসেবে পুরস্কৃত হয়েছেন।
তুণ্ড বৃদ্ধির প্রতিক্রিয়া

তুণ্ড বৃদ্ধির প্রতিক্রিয়া একাডেমিক মহলে (ইংরেজিঃ Proboscis extension reflex) বা PER নামে পরিচিত। এটি পতঙ্গের (যেমনঃ মৌমাছি) একধরনের উপাঙ্গ যা বৃদ্ধিতে সক্ষম। শুঙ্গ বা এন্টেনাতে যখন উদ্দীপনা তৈরী হয়; তখন তার প্রতিক্রিয়ায় তুণ্ড বা প্রবোস্কিস বের হয়ে আসে। মৌমাছির শুঙ্গ যখন চিনির দ্রবনকে (যেমনঃ মধু) স্পর্শ করে, তখন এই তুণ্ড বের হয়ে সেই দ্রবণ চোষণ করে।
প্রবোস্কিস এক্সটেন্সন প্রতিক্রিয়া পতঙ্গের খাদ্য গ্রহণের স্বভাবের অংশ। যখন শুঙ্গ চিনির দ্রবনের স্পর্শ পায়; তখন তা উদ্দীপ্ত হয় এবং স্বয়ংক্রিয় ভাবে তুণ্ড সেই দ্রবন পান করতে বের হয়ে আসে। এই তুণ্ড বৃদ্ধি প্রতিক্রিয়া মৌমাছি ও ভ্রমরের জন্য সমাজে শিখন হিসেবে ব্যবহৃত হয়। এক্ষেত্রে পাভলভীয় পরিস্থিতি একটা সহজ উদাহরণ হিসেবে কাজ করে।
জাহ্নবী কাপুর

জাহ্নবী কাপুর (জন্ম ১৬ মার্চ ১৯৯৭) হলেন একজন ভারতীয় বলিউড চলচ্চিত্রের উদীয়মান অভিনেত্রী। তিনি ভারতীয় অভিনেত্রী শ্রীদেবীর কন্যা। হিন্দি চলচ্চিত্র "ধড়ক" দিয়ে তার বলিউডে অভিষেক হয়।
২০১৮ সালে "ধড়ক" চলচ্চিত্র দিয়ে জাহ্নবীর বলিউডে অভিষেক হয়। ছবিটি নাগরাজ মঞ্জুলের মারাঠি ভাষার "সৈরাট" ছবির হিন্দি পুনর্নির্মাণ। প্রথম ছবিতে তার বিপরীতে ছিলেন আরেক নবাগত ঈশান খট্টর।
বার্ল আইভস

বার্ল আইকল আইভানহো আইভস (; ১৪ জুন ১৯০৯ - ১৪ এপ্রিল ১৯৯৫) ছিলেন একজন মার্কিন গায়ক ও অভিনেতা। তিনি একজন ইটিনার‍্যান্ট গায়ক ও বেঞ্জোবাদক হিসেবে তার কর্মজীবন শুরু করেন। তিনি "দ্য ওয়েফারিং স্ট্রেঞ্জার" বেতার অনুষ্ঠান দিয়ে ঐতিহ্যবাহী লোক গানগুলোকে জনপ্রিয় করে তোলেন। ১৯৪২ সালে তিনি আরভিং বার্লিনের "দিজ ইজ দি আর্মি"-তে অভিনয় করেন এবং সিবিএস বেতারের প্রধান তারকা হয়ে ওঠেন।
আইভস ১৯৪০ ও ১৯৫০-এর দশকে চলচ্চিত্রে জনপ্রিয়তা অর্জন করেন। এই সময়ে তিনি "সো ডিয়ার টু মাই হার্ট" (১৯৪৯), "ক্যাট অন আ হট টিন রুফ" (১৯৫৮) ও "দ্য বিগ কান্ট্রি" (১৯৫৮) চলচ্চিত্রে অভিনয় করে পরিচিতি লাভ করেন। "দ্য বিগ কান্ট্রি" ছবিতে রুফাস হ্যানাসি চরিত্রে অভিনয়ের জন্য তিনি শ্রেষ্ঠ পার্শ্ব অভিনেতা বিভাগে একাডেমি পুরস্কার ও গোল্ডেন গ্লোব পুরস্কার লাভ করেন। এছাড়া ১৯৬০-এর দশকে তিনি কান্ট্রি সঙ্গীতে সফলতা অর্জন করেন এবং "আ লিটল বিটি টিয়ার" ও "ফানি ওয়ে অব লাফিং" গানের রেকর্ড করেন, যা হিট তকমা লাভ করে।
আইভস ১৯০৯ সালের ১৪ই জুন ইলিনয় অঙ্গরাজ্যের জ্যাসপার কাউন্টির হান্ট সিটিতে জন্মগ্রহণ করেন। তার পিতা লেভি "ফ্র্যাংক" আইভস (১৮৮০-১৯৪৭) এবং মাতা কর্ডেলিয়া "ডেলি" (জন্ম: হোয়াইট; ১৮৮২-১৯৫৪)। তার ছয় ভাইবোন ছিল, তারা হলেন অড্রি, আর্টি, ক্লেরেন্স, আর্গোলা, লিলবার্ন এবং নর্মা। তার পিতা প্রথমে কৃষক ছিলেন ও পরে ঠিকাদার হন। একদিন আইভস তার মায়ের সাথে বাগানে গান গাইছিলেন, তার চাচা সেটা শুনেন। তিনি তাকে হান্ট সিটিতে বয়োজ্যেষ্ঠ সেনাদের পুনর্মিলনীতে গান গাইতে নিয়ে যান। বালক আইভস "বারবারা অ্যালেন" লোক গান পরিবেশন করেন এবং তার চাচা ও শ্রোতাদের মুগ্ধ করেন।
১৭শ শতাব্দীর ইংরেজি গান "ল্যাভেন্ডার্স ব্লু"-এর তার গাওয়া সংস্করণ তার প্রথম হিট গান। এটি তার অভিনীত "সো ডিয়ার টু মাই হার্ট" (১৯৪৯)-এ ব্যবহৃত হয় এবং শ্রেষ্ঠ মৌলিক গান বিভাগে একাডেমি পুরস্কারের মনোনয়ন লাভ করে।
আইভস ১৯৫৫ সালে টেনেসি উইলিয়ামসের "ক্যাট অন আ হট টিন রুফ" মঞ্চনাটকের উদ্বোধনী মঞ্চায়নে "বিগ ড্যাডি" পলিট চরিত্রে অভিনয় করেন। এরপর তিনি "ইস্ট অব ইডেন" (১৯৫৫)-এ ক্যালিফোর্নিয়ার স্যালিনাসের স্যাম দ্য শেরিফ, "ক্যাট অন আ হট টিন রুফ" নাটকের "চলচ্চিত্ররূপে" (১৯৫৮)-এ বিগ ড্যাডি, "ডিজায়ার আন্ডার দ্য এমস" (১৯৫৮), "উইন্ড অ্যাক্রস দি এভারগ্লেডস" (১৯৫৮) চলচ্চিত্রে অভিনয় করেন। তিনি "দ্য বিগ কান্ট্রি" (১৯৫৮) চলচ্চিত্রে রুফাস হ্যানাসি চরিত্রে অভিনয়ের জন্য শ্রেষ্ঠ পার্শ্ব অভিনেতা বিভাগে একাডেমি পুরস্কার ও গোল্ডেন গ্লোব পুরস্কার লাভ করেন।
আইভস ১৯৪৫ সালের ৬ই ডিসেম্বর ৩৬ বছর বয়সে ২৯ বছর বয়সী চলচ্চিত্র লেখিকা হেলেন পেক এরলিখকে বিয়ে করেন। তাদের পুত্র আলেকজান্ডার ১৯৪৯ সালে জন্মগ্রহণ করেন। ১৯৭১ সালের ফেব্রুয়ারি মাসে আইভস ও হেলেনের বিবাহবিচ্ছেদ ঘটে। দুই মাস পর আইভস ডরথি কোস্টার পলকে বিয়ে করেন।
আইভস দীর্ঘদিন ধরে পাইপ ও সিগার পান করতেন। ১৯৯৪ সালের গ্রীষ্মে তার মুখগহ্বরের ক্যান্সার ধরা পড়ে। কয়েকটি অসফল অস্ত্রোপচারের পর তিনি আরও চিকিৎসা না করার সিদ্ধান্ত নেন। তিনি ১৯৯৫ সালের ১৪ই এপ্রিল ৮৫ বছর বয়সে ওয়াশিংটনের অ্যানাকোর্টেসে তার নিজ বাড়িতে মৃত্যুবরণ করেন। তাকে ইলিনয়ের জ্যাসপার কাউন্টির হান্ট সিটি টাউনশিপের মোন্ড সেমেটারিতে সমাহিত করা হয়।
ডরোথি ম্যাকগুইয়ার

ডরোথি হ্যাকেট ম্যাকগুইয়ার (ইংরেজি: Dorothy Hackett McGuire; ১৪ই জুন ১৯১৬ - ১৩ই সেপ্টেম্বর ২০০১) ছিলেন একজন মার্কিন অভিনেত্রী। তিনি "জেন্টলম্যান্‌স অ্যাগ্রিমেন্ট" (১৯৪৭) চলচ্চিত্রে অভিনয়ের জন্য সুপরিচিত। এই চলচ্চিত্রে অভিনয়ের জন্য তিনি শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন। এছাড়া তিনি "ফ্রেন্ডলি পারসুয়েশন" (১৯৫৬) চলচ্চিত্রে অভিনয় করেন শ্রেষ্ঠ অভিনেত্রী বিভাগে ন্যাশনাল বোর্ড অব রিভিউ পুরস্কার অর্জন করেন।
ম্যাকগুইয়ার ১৯১৬ সালের ১৪ই জুন নেব্রাস্কা অঙ্গরাজ্যের ওহামা শহরে জন্মগ্রহণ করেন। তিনি তার পিতা টমাস জনসন ম্যাকগুইয়ার ও মাতা ইসাবেল ফ্লাহার্টি ম্যাকগুইয়ারের একমাত্র সন্তান। তিনি ওহামা কমিউনিটি প্লেহাউজে তার মঞ্চ কর্মজীবন শুরু করেন।
পিতার মৃত্যুর পর ম্যাকগুইয়ার ইন্ডিয়ানার ইন্ডিয়ানাপোলিসের কনভেন্ট স্কুলে পড়াশুনা করেন। তিনি পরবর্তীতে ম্যাসাচুসেট্‌সের চেস্টনাট হিলের পাইন ম্যানর জুনিয়র কলেজে ভর্তি হন। সেখানে তিনি নাট্য দলের সভাপতি ছিলেন। ১৯ বছর বয়সে তিনি পাইন ম্যানর থেকে পাস করেন।
প্রযোজক ডেভিড ও. সেলৎসনিক তার মঞ্চে অভিনয়ের দক্ষতা দেখে তাকে হলিউডে নিয়ে আসেন। ম্যাকগুইয়ারের প্রথম চলচ্চিত্র ছিল "ক্লদিয়া"। এটি তার নিজের অভিনীত ব্রডওয়ে মঞ্চে করা একটি সফল মঞ্চনাটকের চলচ্চিত্রায়ন। এতে তিনি অল্পবয়সী বিয়ের কনে চরিত্রে অভিনয় করেন। তার অভিনয় দর্শক ও সমালোচকদের দৃষ্টিতে সমাদৃত হয় এবং এই সফলতার কারণে চলচ্চিত্রটির একটি অনুবর্তী পর্ব "ক্লদিয়া অ্যান্ড ডেভিড" নির্মাণে অনুঘটক হিসেবে কাজ করে। তার অভিনয় দেখে সেলৎসনিক তাকে "স্বভাবগত অভিনেত্রী" বলে উল্লেখ করেন, অন্যদিকে প্রযোজক উইলিয়াম পার্লবার্গ তাকে "বিগত কয়েক বছরে দেখা সেরা অভিনেত্রী" বলে অভিহিত করেন।
ম্যাকগুইয়ার ১৯৪৭ সালে গ্রেগরি পেকের বিপরীতে "জেন্টলম্যান্‌স অ্যাগ্রিমেন্ট" চলচ্চিত্রে অভিনয়ের করে শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন। এছাড়া তিনি "ফ্রেন্ডলি পারসুয়েশন" (১৯৫৬) চলচ্চিত্রে অভিনয় করেন শ্রেষ্ঠ অভিনেত্রী বিভাগে ন্যাশনাল বোর্ড অব রিভিউ পুরস্কার অর্জন করেন।
ম্যাকগুইয়ার লাইফ ম্যাগাজিনের আলোকচিত্রী জন সোপকে (১৯০৮-১৯৭৯) বিয়ে করেন। তাদের এক পুত্র মার্ক সোপ একজন আলোকচিত্রী এবং এক কন্যা টপো সোপ (জন্ম: ১৯৪৮) একজন অভিনেত্রী।
ম্যাকগুইয়ার হৃদরোগে আক্রান্ত হয়ে ২০০১ সালের ১৩ সেপ্টেম্বর মৃত্যুবরণ করেন। মৃত্যুকালে তার বয়স হয়েছিল ৮৫ বছর।
২০১৮ ফিফা বিশ্বকাপ উদ্বোধনী অনুষ্ঠান

২০১৮ ফিফা বিশ্বকাপের উদ্বোধনী অনুষ্ঠান ৩:৩০ (বিএসটি) বৃহস্পতিবার, ১৪ জুন ২০১৮ তারিখে রাশিয়ার রাজধানী মস্কোর লুঝনিকি স্টেডিয়াম-এ অনুষ্ঠিত হয়, স্বাগতিক রাশিয়া ও সৌদি আরবের মধ্যকার টুর্নামেন্টের উদ্বোধনী ম্যাচের প্রায় আধা ঘণ্টা আগে। 
ব্রাজিলের সাবেক বিশ্বকাপ জয়ী স্ট্রাইকার রোনালদো রাশিয়া ২০১৮ শার্ট পরিহিত একটি শিশুর সঙ্গে হাটেন। শুরুতেই দর্শকদের মাতিয়ে তোলেন ইংল্যান্ডের বিখ্যাত পপ শিল্পী রবি উইলিয়ামস। ‘'লেট মি এন্টারটেন ইউ’' গান গাইতে গাইতে মাঠে প্রবেশ করেন তিনি। ববি উইলিয়ামসের সাথে তাল মেলাতে ড্রাগন পাখির সদৃশ একটি বাহনে করে ডানায় ভর করে মাঠে প্রবেশ করেন রাশিয়ান বিখ্যাত উচ্চাঙ্গ সঙ্গীত শিল্পী এইদা গারিফুলিনা। তারা উভয়ে যৌথভাবে “এঞ্জেলস” গানটি পরিবেশন করেন। রোনালদো আনুষ্ঠানিক বল আডিডাস টেলস্টার ১৮ সাথে নিয়ে ফিরে আসেন, যেটি মার্চ মাসে আন্তর্জাতিক মহাকাশ স্টেশনে ক্রুদের সাথে নিয়ে যাওয়া হয় এবং জুন মাসের প্রথম দিকে পৃথিবীতে ফিরে আসে।
মন (চলচ্চিত্র)

মন () হচ্ছে ১৯৯৯ সালে মুক্তিপ্রাপ্ত একটি প্রণয়ধর্মী হিন্দি চলচ্চিত্র। চলচ্চিত্রটির পরিচালক ছিলেন ১৯৯০ সালের আমির-মাধুরী জুটি খ্যাত চলচ্চিত্র 'দিল'-এর পরিচালক ইন্দ্র কুমার। আমির খান, মনীষা কৈরালা "মন"-এ প্রেমিক-প্রেমিকার ভূমিকায় অভিনয় করেন, আরো ছিলেন অনিল কাপুর এবং রাণী মুখার্জীও একটি গানে আমিরের সঙ্গে নাচেন। আমির খানের সঙ্গে এই চলচ্চিত্রটি ছিলো মনীষার দ্বিতীয়, এর আগে মনীষা আমিরের সঙ্গে "এ্যাকেলে হাম এ্যাকেলে তুম" (১৯৯৫) তে অভিনয় করেন যেটি ১৯৯৫ তে মুক্তি পেয়েছিলো।
১৯৬৫ সালের হিন্দি চলচ্চিত্র 'ভিগি রাত'-এর অনুকরণে এই মন চলচ্চিত্রটি তৈরি করা হয়, ভিগি রাতে গায়ক কিশোর কুমারের বড় ভাই অশোক কুমার অভিনয় করেছিলেন।
দেব করণ সিংহ ( আমির খান) একটি বিলাসবহুল জাহাজে প্রিয়া বর্মা (মনীষা কৈরালা) নামের একটি মেয়েকে দেখে পছন্দ করে ফেলে এবং পরে বন্ধুত্ব করে। দেব আবার এক শিল্পপতির মেয়েকে বিয়ে করতে আগেই রাজী হয়ে আছে আবার প্রিয়া রাজ (অনিল কাপুর) এর সঙ্গে বাগদান করেছে। দেব আর প্রিয়া দুজনে খুবই ভালো বন্ধু হয়ে যায় কিন্তু মাঝখান দিয়ে কিছু সমস্যা হয়।
আকেলে হাম আকেলে তুম

আকেলে হাম আকেলে তুম () হচ্ছে মনসুর খান পরিচালিত ১৯৯৫ সালের একটি হিন্দি ভাষার সঙ্গীতধর্মী প্রণয়মূলক নাট্য চলচ্চিত্র। এতে মুখ্য চরিত্রে অভিনয় করেছেন আমির খান, মনীষা কৈরালা ও মাস্টার আদিল।
রোহিত কুমার (আমির খান) একজন প্রতিভাবান গায়ক এবং কিরণ (মনিষা কৈরালা) একজন ক্লাসিক্যাল গায়িকা। হোটেলের একটি অনুষ্ঠানে তারা পরস্পরের সাথে পরিচিত হন, এরপর প্রেম থেকে বিবাহ বন্ধনে আবদ্ধ হন। কিরণের পিতা-মাতা বিয়ের বিরোধিতা করলেও তারা বিবাহ করেন।
বিয়ের পর, কিরণ শিল্পী হওয়ার স্বপ্ন ছেড়ে ফিরে আসার পাশাপাশি তার পরিবারের দায়িত্ব সামলান এবং তার পুত্রের দেখাশোনা করেন। কিরণ হতাশায় নিমজ্জিত হন এবং এক পর্যায়ে রোহিতকে ছেড়ে চলে যান এবং আবারও নতুন জীবন শুরু করেন। তার ছেলে ও নিজের পতনশীল কর্মজীবনের দিকে নজর রাখার জন্য রোহিতকে বাধ্য করা হয়। কিছু গুরুতর সমস্যার পরে রোহিত নিজের এবং তার ছেলে সুনীলের জন্য আলাদা দুনিয়া গড়তে সফল হন।
এদিকে, কিরণ একটি বিশাল তারকা হয়ে ওঠেন। কিরণ রোহিতের সাথে সমঝোতার চেষ্টা করেন, সৌভাগ্যক্রমে তখন রোহিত একজন গর্বিত মানুষ কিন্তু রোহিত তার সহমর্মিতা ভুল ভাবে অনুধাবন করে ফলে ব্যপারটা আরও খারাপ দিকে গড়ায় এবং আদালতের মামলাটি সুনীলের হেফাজতের জন্য দায়ের করা হয়।
রোহিতের মামলাটির জন্য অপ্রস্তুত ছিল, কারণ তার আর্থিক অবস্থান কিরণের মতো শক্ত নয়। তিনি খুব কম মূল্যে তার সেরা গান বিক্রি করেন যেন তিনি লড়াই করতে পারেন। আদালতের যুদ্ধের সময়, কিরণের আইনজীবী ভুজবল (পারেশ রাওয়াল) প্রতিটি সম্ভাব্য কৌশল ব্যবহার করে দেখায় যে, রোহিত তার সন্তানের হেফাজতে যোগ্য নয়। তিনি এমনকি তথ্যও ব্যবহার করেছেন যে রোহিত তার বিরুদ্ধে তাকে (তার পুত্রের জীবনের বিষয়ে জানার অধিকার আছে বলে মনে করে) বলেছিলেন। রোহিত তার আইনজীবীকে সত্যের সাথে লড়াই করার নির্দেশ দেন, কারণ তিনি কিরণ এবং তার খ্যাতির ক্ষতি করতে চান না। শেষ পর্যন্ত আদালতে মায়ের পক্ষে রায় হয় এবং কিরণকে সন্তানের হেফাজতের দায়িত্ব দেয়া হয়। এই সময়ে, রোহিত এবং কিরণের সাধারণ বন্ধু কিরণকে ব্যাখ্যা করার চেষ্টা করে যে রোহিত ভালোর জন্য পরিবর্তিত হয়েছে এবং এখন সে তার ছেলেকে নিয়ে ভাবে। কিরণ জানায় যে তার ছেলে তার সাথে সুখ খুঁজে পাবে না। তিনি রোহিতকে বলেছিলেন যে, তিনি ছেলেকে দূরে নিয়ে যাবেন না এবং তিনি তার নিজের বাড়িতে থাকবেন, যার কাছে রোহিত উত্তর দেবে যে এই কিরণের বাড়িও। কিরণ বাড়ি থেকে বেরিয়ে আসার জন্য চলে যাচ্ছে মনে হলেও কিন্তু কিরণ হঠাৎ দরজা বন্ধ করে এবং হাসি দেয়। রোহিত, কিরণ, সোনু একে অপরকে আলিঙ্গন করে এবং চলচ্চিত্র শেষ হয়।
গানগুলোর সুরকার ছিলেন অণু মালিক এবং গীতিকার ছিলেন মজরুহ সুলতানপুরি।
আর্তেম জিউবা

আর্তেম সের্গেয়েভিচ জিউবা (; জন্ম: ২২ আগস্ট ১৯৮৮) হলেন একজন রুশ পেশাদার ফুটবলার, যিনি রুশ প্রিমিয়ার লিগ ক্লাব এফসি জেনিত সেইন্ট পিটার্সবার্গ এবং রাশিয়া জাতীয় দলের হয়ে একজন আক্রমণভাগের খেলোয়াড় হিসেবে খেলেন।
২০১৮ সালের ৩রা জুন, তিনি রাশিয়ায় অনুষ্ঠিত ২০১৮ ফিফা বিশ্বকাপের জন্য ঘোষিত রাশিয়ার ২৩ সদস্যের চূড়ান্ত দলে স্থান পান।
মুহান্নদ আসসিরি

মুহান্নদ আহমেদ আবু রাদিয়াহ আসসিরি (; জন্ম: ১৯ জুলাই ১৯৮৬) হলেন একজন সৌদি পেশাদার ফুটবলার, যিনি সৌদি প্রিমিয়ার লিগ ক্লাব আল-আহলি এবং সৌদি আরব জাতীয় দলের হয়ে একজন আক্রমণভাগের খেলোয়াড় হিসেবে খেলেন।
২০১৮ সালের ৩রা জুন, তিনি রাশিয়ায় অনুষ্ঠিত ২০১৮ ফিফা বিশ্বকাপের জন্য ঘোষিত সৌদি আরবের ২৩ সদস্যের চূড়ান্ত দলে স্থান পান।
নিরোধ

নিরোধ বা ডিলাক্স নিরোধ হচ্ছে ভারতের একটি কনডম মার্কা। ভারতে তৈরি হওয়া এই নিরোধই হচ্ছে প্রথম কনডম। ১৯৬৮ সালে বের হওয়া এই নিরোধ সত্তরের দশকে প্রেমিক-প্রেমিকা এবং স্বামী-স্ত্রীদের মধ্যে জনপ্রিয় হওয়া শুরু করে। ১৯৬৪ সালে ভারতের জন জনসংখ্যা বৃদ্ধির হার ছিলো ২.৪০%, নিরোধের সাহায্যে ২০০৫এ তা ১.৮০% এ এসে দাঁড়ায়। ২০১৫ সালে ভারতের জনসংখ্যা বৃদ্ধির হার ছিলো ১.২৬%।
নিরোধ কনডম এইচএলএল লাইফকেয়ার কোম্পানি দ্বারা প্রস্তুত হয়, ভারত সরকারের 'পিএসইউ' (পাব্লিক সেক্টর আণ্ডারটেকিং) এর একটি প্রকল্প এটি, কেরালা রাজ্যের থিরুভানান্তাপুরমে কনডমটির কারখানা আছে। আজকাল অনেক কনডম বাজারে পাওয়া গেলেও নিরোধ আজ অবধি ভালো ব্যবসা করছে।
১৯৪০ এর দশক থেকেই ভারতে কনডম চালু ছিলো তবে তা শুধুমাত্র অভিজাত শ্রেণীর দম্পতিরাই ব্যবহার করার সুযোগ পেত এবং সবই ছিলো ব্রিটিশ কনডম। ষাটের দশকে নিরোধ চালু হওয়ার আগ পর্যন্ত ভারতে ব্রিটিশ কনডমই চালু ছিলো। কনডমগুলো ছিলো প্রতি পিস ২৫ পয়সা করে, ১৯৬৮ সালে নিরোধ চালু করা হয় প্রতি পিস ৫ পয়সা করে। কনডমটির নাম প্রথমে কামরাজ রাখার কথা ভাবা হলেও পরে নিরোধ রাখা হয়। ১৯৬৬ সালে হিন্দুস্তান লেটেক্স নামের একটি প্রতিষ্ঠান গড়ে তোলা হয় কনডম তৈরি করার জন্য যেটি ১৯৯৭ সালে এইচএলএল লাইফকেয়ার নামে পরিবর্তিত হয়।
১৯৬৮ সালের সেপ্টেম্বর মাসে নিরোধের প্রচারকল্পে উদ্যোগ নেওয়া হয়, তিনটি মাধ্যমে প্রচার করা হয়ঃ
ফুটবল ক্লাব ইয়েরেভান

ফুটবল ক্লাব ইয়েরেভান (), একটি প্রাক্তন আর্মেনীয় পেশাদার ফুটবল ক্লাব, রাজধানী ইয়েরেভানকে প্রতিনিধিত্ব করত।
এই ক্লাব আর্মেনীয় প্রিমিয়ার লীগে খেলত এবং ১৯৯৭ সালের শিরোপা জয় করে। এই ক্লাবটি ১৯৯৫ সালে প্রতিষ্ঠিত হয় এবং মাত্র ৫ বছর স্থায়ী থাকে। ২০০০ সালে এই ক্লাবকে ভেঙে দেওয়া হয় এবং ফুটবলাররা ইয়েরেভানের অন্যান্য ক্লাবে চলে যান।
"জুলাই ২০০৯ অব্দি।"
বেতাল

বেতাল (, ) হচ্ছে হিন্দু পুরাণ অনুযায়ী একজন অতিপ্রাকৃত শক্তিসম্পন্ন প্রাণী। বেতাল হচ্ছে একটা আত্মা বিশেষ যার কোনো মৃত্যু নেই, সে যে কারো শরীরে ভর করতে পারে। বেতাল রাজা বিক্রমাদিত্য এর সাথে একটি জঙ্গলে কথা বলে, গল্পগুলো বিক্রম-বেতাল বা বেতাল পঞ্চবিংশতি নামে পরিচিত।
১৯৮৫ সালে ডিডি ন্যাশনাল চ্যানেল (ভারতীয়) 'বেতাল পাচিছিঃ ভিকরাম অর বেতাল' নামের একটি নাটক বের করেছিলো যা দারুণ জনপ্রিয় হয়েছিলো।
ফের্নান্দো মুসলেরা

নেস্তর ফের্নান্দো মুসলেরা মিকোল (, জন্ম: ১৬ জুন ১৯৮৬) হলেন আর্জেন্টিনায় জন্মগ্রহণকারী উরুগুয়ের একজন পেশাদার ফুটবলার, যিনি তুর্কি ক্লাব গালাতাসারায় এবং উরুগুয়ে জাতীয় ফুটবল দলের হয়ে একজন গোলরক্ষক হিসেবে খেলেন।
২০১৮ সালের ২রা জুন, তিনি রাশিয়ায় অনুষ্ঠিত ২০১৮ ফিফা বিশ্বকাপের জন্য ঘোষিত উরুগুয়ের ২৩ সদস্যের চূড়ান্ত দলে স্থান পান।
হোসে হিমেনেস

হোসে মারিয়া হিমেনেস দে ভার্গাস (;জন্ম: ২০ জানুয়ারি ১৯৯৫) হলেন উরুগুয়ের একজন পেশাদার ফুটবলার, যিনি লা লিগা ক্লাব আতলেতিকো মাদ্রিদ এবং উরুগুয়ে জাতীয় ফুটবল দলের হয়ে একজন রক্ষণভাগের খেলোয়াড় হিসেবে খেলেন।
২০১৮ সালের ২রা জুন, তিনি রাশিয়ায় অনুষ্ঠিত ২০১৮ ফিফা বিশ্বকাপের জন্য ঘোষিত উরুগুয়ের ২৩ সদস্যের চূড়ান্ত দলে স্থান পান।
দিয়েগো গোদিন

দিয়েগো রবার্তো গোদিন লেয়াল (; জন্ম: ১৬ ফেব্রুয়ারি ১৯৮৬) হলেন উরুগুয়ের একজন পেশাদার ফুটবলার, যিনি লা লিগা ক্লাব আতলেতিকো মাদ্রিদ এবং উরুগুয়ে জাতীয় ফুটবল দলের হয়ে একজন রক্ষণভাগের খেলোয়াড় হিসেবে খেলেন।
২০১৮ সালের ২রা জুন, তিনি রাশিয়ায় অনুষ্ঠিত ২০১৮ ফিফা বিশ্বকাপের জন্য ঘোষিত উরুগুয়ের ২৩ সদস্যের চূড়ান্ত দলে স্থান পান।
গিয়ের্মো ভায়েলা

গিয়ের্মো ভায়েলা অলিভেরা (; জন্ম: ২০ জানুয়ারি ১৯৯৫) হলেন উরুগুয়ের একজন পেশাদার ফুটবলার, যিনি উরুগুয়ের ক্লাব পেনিয়ারোল এবং উরুগুয়ে জাতীয় ফুটবল দলের হয়ে একজন রক্ষণভাগের খেলোয়াড় হিসেবে খেলেন। তিনি পেনিয়ারোলের হয়ে খেলার মাধ্যমে তার পেশাদার ক্যারিয়ার শুরু করেন।
২০১৮ সালের ২রা জুন, তিনি রাশিয়ায় অনুষ্ঠিত ২০১৮ ফিফা বিশ্বকাপের জন্য ঘোষিত উরুগুয়ের ২৩ সদস্যের চূড়ান্ত দলে স্থান পান।
কার্লোস আন্দ্রেস সানচেজ

কার্লোস আন্দ্রেস সানচেজ আরকোসা (জন্ম: ২ ডিসেম্বর ১৯৮৪) হলেন উরুগুয়ের একজন পেশাদার ফুটবলার, যিনি লিগা এমএক্স ক্লাব সিএফ মোন্তেরে এবং উরুগুয়ে জাতীয় ফুটবল দলের হয়ে একজন মধ্যমাঠের খেলোয়াড় হিসেবে খেলেন।
২০১৮ সালের ২রা জুন, তিনি রাশিয়ায় অনুষ্ঠিত ২০১৮ ফিফা বিশ্বকাপের জন্য ঘোষিত উরুগুয়ের ২৩ সদস্যের চূড়ান্ত দলে স্থান পান।
রদ্রিগো বেনতানকুর

রদ্রিগো বেনতানকুর কোলমান (; জন্ম: ২৫ জুন ১৯৯৭) হলেন উরুগুয়ের একজন পেশাদার ফুটবলার, যিনি সিরি এ ক্লাব জুভেন্টাস ফুটবল ক্লাব এবং উরুগুয়ে জাতীয় ফুটবল দলের হয়ে একজন মধ্যমাঠের খেলোয়াড় হিসেবে খেলেন।
২০১৮ সালের ২রা জুন, তিনি রাশিয়ায় অনুষ্ঠিত ২০১৮ ফিফা বিশ্বকাপের জন্য ঘোষিত উরুগুয়ের ২৩ সদস্যের চূড়ান্ত দলে স্থান পান।
ক্রিস্তিয়ান রদ্রিগেজ

ক্রিস্তিয়ান গাব্রিয়েল রদ্রিগেজ বারোত্তি (; জন্ম: ৩০ সেপ্টেম্বর ১৯৮৫) হলেন উরুগুয়ের একজন পেশাদার ফুটবলার, যিনি উরুগুয়ের ক্লাব পেনিয়ারোল এবং উরুগুয়ে জাতীয় ফুটবল দলের হয়ে একজন মধ্যমাঠের খেলোয়াড় হিসেবে খেলেন।
২০১৮ সালের ২রা জুন, তিনি রাশিয়ায় অনুষ্ঠিত ২০১৮ ফিফা বিশ্বকাপের জন্য ঘোষিত উরুগুয়ের ২৩ সদস্যের চূড়ান্ত দলে স্থান পান।
নাহিতান নান্দেজ

নাহিতান মিখেল নান্দেজ আকোস্তা (জন্ম: ২৮ ডিসেম্বর ১৯৯৫) হলেন উরুগুয়ের একজন পেশাদার ফুটবলার, যিনি আর্জেন্টিনীয় ক্লাব বোকা জুনিয়র্স এবং উরুগুয়ে জাতীয় ফুটবল দলের হয়ে একজন মধ্যমাঠের খেলোয়াড় হিসেবে খেলেন।
২০১৮ সালের ২রা জুন, তিনি রাশিয়ায় অনুষ্ঠিত ২০১৮ ফিফা বিশ্বকাপের জন্য ঘোষিত উরুগুয়ের ২৩ সদস্যের চূড়ান্ত দলে স্থান পান।
জর্জিয়ান দে আরাস্কায়েতা

জর্জিয়ান দানিয়েল দে আরাস্কায়েতা বেনেদেত্তি (, জন্ম: ১ জুন ১৯৯৪) হলেন উরুগুয়ের একজন পেশাদার ফুটবলার, যিনি ব্রাজিলীয় ক্লাব ক্রুজেইরো এস্পোর্তে ক্লুবে এবং উরুগুয়ে জাতীয় ফুটবল দলের হয়ে একজন মধ্যমাঠের খেলোয়াড় হিসেবে খেলেন।
২০১৮ সালের ২রা জুন, তিনি রাশিয়ায় অনুষ্ঠিত ২০১৮ ফিফা বিশ্বকাপের জন্য ঘোষিত উরুগুয়ের ২৩ সদস্যের চূড়ান্ত দলে স্থান পান।
অদিতি রাও হায়দারী

অদিতি রাও হায়দারী ভারতের একজন চলচ্চিত্র অভিনেত্রী। ২০০৬ সালের মালয়ালম ভাষার চলচ্চিত্র 'প্রজাপতি' দ্বারা অদিতির চলচ্চিত্র জীবন শুরু হয়।
অদিতি ২০১১ সালে মুক্তি পাওয়া হিন্দি সিনেমা 'ইয়ে সালি যিন্দেগি'তে অভিনয় করে প্রশংসিত হন এবং 'স্ক্রিন এ্যাওয়ার্ড ফর বেস্ট সাপোর্টইং এ্যাক্ট্রেস' জেতেন। ২০১১ সালেই রণবীর কাপুর এর সঙ্গে অভিনীত চলচ্চিত্র 'রকস্টার' মুক্তি পায়। ২০১৮ সালের চলচ্চিত্র 'পদ্মাবত' তে তিনি মেহেরুন্নেসা চরিত্রে অভিনয় করেন।
অদিতি ১৯৮৫ সালে হায়দ্রাবাদে এক তেলুগু পরিবারে জন্ম নেন।
কুশমন্ডি বিধানসভা কেন্দ্র

কুশমন্ডি (বিধানসভা কেন্দ্র) ভারতের পশ্চিমবঙ্গ রাজ্যের দক্ষিণ দিনাজপুর জেলার একটি বিধানসভা কেন্দ্র। এই কেন্দ্রটি এসসি এর জন্য সংরক্ষিত।
ভারতের সীমানা পুনর্নির্ধারণ কমিশনের নির্দেশিকা অনুসারে, ৩৭ নং কুশমন্ডি (এসসি) বিধানসভা কেন্দ্রটি কুশমন্ডি সমষ্টি উন্নয়ন ব্লক এবং বেলবাড়ি-২, জাহাঙ্গীরপুর এবং সুকদেবপুর গ্রাম পঞ্চায়েত গুলি গঙ্গারামপুর সমষ্টি উন্নয়ন ব্লক এর অন্তর্গত।
কুশমন্ডি বিধানসভা কেন্দ্রটি ৬ নং বালুরঘাট লোকসভা কেন্দ্রের অন্তর্গত।
২০১৬ সালের নির্বাচনে, আরএসপি'র নর্মদা চন্দ্র রায় তৃণমূল কংগ্রেসের রেখা রায়কে পরাজিত করেন।
২০১১ সালের নির্বাচনে, আরএসপি'র নর্মদা চন্দ্র রায় কংগ্রেসের পার্থসারথি সরকারকে পরাজিত করেন।
২০০৬, ২০০১, ১৯৯৬, ১৯৯১ এবং ১৯৮৭ রাজ্যের বিধানসভা নির্বাচনে, আরএসপি'র নর্মদা চন্দ্র রায় ৩৭ নং কুশমন্ডি (এসসি) বিধানসভা কেন্দ্র থেকে জয়ী হন, তার নিকটতম প্রতিদ্বন্দ্বী কংগ্রেসের রাজীব লোচন সরকার, তৃণমূল কংগ্রেসের জিতেন্দ্রনাথ সরকার, কংগ্রেসের কৃষ্ণচন্দ্র সরকার, কংগ্রেসের জিতেন্দ্রনাথ সরকার এবং কংগ্রেসের ধীরেন্দ্রনাথ সরকারকে পরাজিত করেন। অধিকাংশ বছরে প্রতিযোগিতাগুলিতে বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। ১৯৮২ সালে কংগ্রেসের ধীরেন্দ্রনাথ সরকার আরএসপি'র নর্মদা চন্দ্র রায়কে পরাজিত করেন এবং ১৯৭৭ সালে আরএসপি'র জগেন্দ্রনাথ রায়কে পরাজিত করেন।
১৯৭২ , ১৯৭১ , ১৯৬৯ এবং ১৯৬৭ সালে কংগ্রেসের জিতেন্দ্র মোহন রায় জয়ী হন। সিপিআই এর খলিল সায়েদ ১৯৬২ সালে জয়ী হন। এই আসনটি আগে বিদ্যমান ছিল না।
লাউতলী ডাঃ রশীদ আহমেদ উচ্চ বিদ্যালয় ও কলেজ

লাউতলী ডাঃ রশীদ আহমেদ উচ্চ বিদ্যালয় ও কলেজ চাঁদপুর জেলার ফরিদগঞ্জ উপজেলার লাউতলী গ্রামে অবস্থিত একটি বিদ্যাপীঠ। ড. রশীদ আহমেদ ১৯৭২ সালে লাউতলীতে এই প্রতিষ্ঠানটি স্হাপন করেন। 
১৯৭২ সালে আলহাজ¦ ডাঃ রশীদ আহমেদ গ্রামবাসী ও আত্মীয়-স্বজনের সহযোগিতায় পশ্চিম লাউতলী প্রাথমিক বিদ্যালয়ের ঐতিহাসিক পদযাত্রা শুরু হয়েছিল। প্রয়াত মাষ্টার নুরুল ইসলাম, মাষ্টার ছিদ্দিকুর রহমান সহ গ্রামের কতিপয় শিক্ষানুরাগী মহৎপ্রাণ ব্যক্তি সকলের সমর্থনে প্রাথমিক বিদ্যালয় প্রতিষ্ঠার প্রথম পর্যায়ের কাজ প্রায় শেষ করে “লাউতলী আদর্শ  উচ্চ বিদ্যালয়” নামে একটি উচ্চ বিদ্যালয় স্থাপনের উদ্যোগ গ্রহণ করেন। দীর্ঘ এক বছরের সর্বস্তরের এলাবাসীর আপ্রান চেষ্টা করেও বিদ্যালয়ের জন্য প্রয়োজনীয় ভূমি, ভবন, আসবাবপত্রের ব্যবস্থা করতে ব্যর্থ হন। অতপর ১৯৭২ সালে মাষ্টার নুরুল ইসলাম, মাষ্টার ছিদ্দিকুর রহমান, আব্দুর রশিদ পাটওয়ারী, মাওলানা লুৎফর রহমান, মরহুম মোঃ ইমাম হোসেন খানসহ অনেক ব্যক্তিবর্গ ডাঃ রশীদ আহমেদ সাহেবের কর্মস্থল রংপুরে তার সাথে যোগাযোগ করেন এবং গ্রামে একটি উচ্চ বিদ্যালয় প্রতিষ্ঠার জন্য অনুরোধ জানান। ১৯৭২ সালের ২৩মার্চ ডাঃ রশীদ আহমেদ তার সেজো ভাই মোহাম্মদ হোসেন সাহেবসহ গ্রামে আসেন এবং গ্রামের অলীয়ে কামেল আলহাজ্ব কাজী ওয়ালি উল্লা সাহেবের সভাপতিত্বে অনুষ্ঠিত সভায় ডাঃ রশীদ আহমেদ তার বংশধরদের পক্ষ থেকে গ্রামের উচ্চ বিদ্যালয়ের জন্য প্রয়োজনীয় ভূমি দানের ঘোষণ দেন। এতে এলাকাবাসী আনন্দিত হয় এবং প্রতিষ্ঠানের নাম “লাউতলী ডাঃ রশীদ আহমেদ উচ্চ বিদ্যালয়” নামকরণ করার চুড়ান্ত সিদ্ধান্ত গ্রহণ করেন।
বিদ্যালয়টি ১৯৭৪ সালে সরকারী স্বীকৃতি লাভ করে এবং ১৯৭৫ সালে প্রথমবার এসএসসি পরীক্ষায় ৬০% হারে ছাত্র-ছাত্রী কৃতকার্য হয়। ১৯৮৫-১৯৮৬ অর্থ বছরে সরকারী অনুদানে বিজ্ঞান ভবন নির্মিত হয়। ১৯৯২-১৯৯৫ অর্থ বছরগুলোতে ডাঃ রশীদ আহমেদ নিজ অর্থ দিয়ে বিদ্যালয়ের টিন শেড ঘরের স্থানে এল সিস্টেমে একটি দ্বিতল ভবন নির্মাণ করেন। এজন্য তাকে তার রংপুরের দ্বিতল বাড়ি, রংপুর মেডিকেল কলেজের মোড়ে অবস্থিত ১০টি দোকানঘর, খালি জায়গা বিক্রয় করতে হয়েছে। ১৯৯৫ সালে ডাঃ রশীদ আহমেদ এলাকার বিদ্যুৎসাহী ব্যক্তিদের বিপুল উৎসাহ ও ঐকান্তিক আগ্রহে বিদ্যালয়টি কলেজ শাখায় উন্নীত করেন। ১৯৯৯ সালে কলেজ শাখা এমপিওভুক্ত হয়। ১৯৯৯-২০০০ অর্থ বছরে ৩০ লাখ টাকার সরকারী অনুদানে কলেজ শাখায় আধুনিক দ্বিতল ভবন নির্মাণ করা হয়। ২০১৫-২০১৬ অর্থ বছরে এল সিস্টেমের দ্বিতল ভবনের ৭৫% ভেঙ্গে কলেজের জন্য সরকারী অনুদানে প্রায় ৩কোটি ৫০ লক্ষ টাকা ব্যয়ে নতুন চারতলা ভবনের নির্মাণ কাজ শুরু হয় এবং ২০১৮ সালে নির্মাণ কাজ শেষ হয়।
শক্ত মলাটের বই

শক্তমলাটের () বই বলতে সাধারণত অনমনীয় প্রতিরক্ষামূলক মলাটে আবদ্ধ বইকে বোঝানো হয়। এক্ষেত্রে বাকরাম বা অন্যান্য কাপড়, বা ভারি কাগজ, মাঝে মাঝে চামড়া দিয়ে আবৃত বাধাই বোর্ড বা শক্ত কাগজের বোর্ড ব্যবহৃত হয়ে থাকে। এ ধরনের বইয়ে নমনীয়, সেলাই করা মেরুদণ্ড রয়েছে যা বইকে সমতলভাবে খোলা অবস্থায় থাকতে সাহায্য করে। আইএসবিএন ক্রম সংখ্যা অনুসরণের ক্ষেত্রে, এই ধরনের বইগুলি সংক্ষেপণ Hbk দিয়ে সনাক্ত করা যেতে পারে।
শক্তমলাটের বইগুলি প্রায়শই অ্যাসিড-মুক্ত কাগজে মুদ্রিত হয় এবং সেগুলি পেপারব্যাকের চেয়ে অধিক টেকসই হয়, যাতে নমনীয়, সহজেই ক্ষতিগ্রস্ত কাগজের আবরণ থাকে। শক্তমলাটের বই তৈরি পেপারব্যাকের চেয়ে সামান্য বেশি ব্যয়বহুল। শক্তমলাটগুলি প্রায়শই শৈল্পিক ধুলোনিরোধক আবরণে (জ্যাকেট) সুরক্ষিত থাকে, তবে "আবরণবিহীন" বিকল্পেরও জনপ্রিয়তা বৃদ্ধি পেয়েছে: এই "বোর্ডের-উপর-কাগজ" বা "আবরণবিহীন" শক্তমলাটের বাঁধাইগুলি সরাসরি বোর্ড বাঁধাইয়ের উপর প্রচ্ছদ নকশা মুদ্রিত করার পক্ষে ডাস্ট ধুলোনিরোধক আবরণ ত্যাগ করে।
মাতা আর্মেনিয়া

মাতা আর্মেনিয়া ( ) আর্মেনিয়া রাষ্ট্রের কল্পিত নারীরূপ। আর্মেনিয়ার রাজধানী ইয়েরেভান শহরের ভিক্টরি পার্কে এই নারীরূপের একটি মূর্তি স্থাপিত রয়েছে।
দ্বিতীয় বিশ্বযুদ্ধের জয়ের স্মরণে নির্মিত যোসেফ স্তালিনের মূর্তিকে সরিয়ে আরা হারুত্যুন্যান নির্মিত মাতা আর্মেনিয়ার মূর্তি বসানো হয়। ১৯৬২ সালের বসন্তকালে স্তালিনের মুর্তিকে সরানোর সময় একজন সৈনিক মারা যান এবং বহু লোক আহত হন। মাতা আর্মেনিয়ার মূর্তির উচ্চতা ২২ মিটার এবং ভিত্তিভূমি সহ উচ্চতা ৫১ মিটার। মূর্তিটি হাতুড়ি দ্বারা পেটানো তামা দ্বারা এবং পাদদেশটি ব্যাসল্ট দ্বারা নির্মিত।
ইঙ্গ আমেরিকা

ইঙ্গ আমেরিকা (অ্যাংলো-স্যাক্সন আমেরিকা নামেও পরিচিত) আমেরিকা মহাদেশদ্বয়ের এমন সব অঞ্চলকে বোঝায়, যেখানে ইংরেজি ভাষা প্রধান ভাষা এবং যেখানে ব্রিটিশ সাম্রাজ্য ও ব্রিটিশ সংস্কৃতির গুরুত্বপূর্ণ জাতিগত, ঐতিহাসিক, ভাষিক ও সাংস্কৃতিক প্রভাব বিদ্যমান। ইঙ্গ আমেরিকা তাই লাতিন আমেরিকা থেকে ভিন্ন। লাতিন আমেরিকাতে বিভিন্ন রোমান্স ভাষা যেমন স্পেনীয় ভাষা, পর্তুগিজ ভাষা ও ফরাসি ভাষার প্রভাব বিদ্যমান। 
ইঙ্গ আমেরিকা বলতে মূলত মার্কিন যুক্তরাষ্ট্র ও কানাডাকেই বোঝায়, কেননা এই দুইটি দেশেই উত্তর আমেরিকার সবচেয়ে বেশিসংখ্যক ইংরেজিভাষী বক্তা বাস করে। অন্যান্য অঞ্চলগুলির মধ্যে রয়েছে ইংরেজিভাষী ক্যারিবীয় অঞ্চল, যার মধ্যে প্রাক্তন ব্রিটিশ ওয়েস্ট ইন্ডিজ, বেলিজ, বার্মুডা এবং গায়ানা অবস্থিত।
এছাড়া কানাডার কেবেক প্রদেশ ও নিউ ব্রান্সউইক প্রদেশের আকাদিয়া এবং মার্কিন যুক্তরাষ্ট্রের শাসনাধীন পুয়ের্তো রিকো দ্বীপ ইংরেজিভাষী না হলেও ঐতিহাসিক, অর্থনৈতিক ও রাজনৈতিক কারণে এগুলিকে ইঙ্গ আমেরিকার অংশ হিসেবে গণ্য করা হয়।
পশ্চিম জার্মানি

পশ্চিম জার্মানি বা জার্মানি যুক্তরাষ্ট্রীয় প্রজাতন্ত্র ( "বুন্ডেসরেপুব্লিক ডয়চ্‌লান্ট", সংক্ষেপে BRD "বে এর ডে") ২৩শে মে ১৯৪৯ থেকে ৩রা অক্টোবর ১৯৯০ (দুই জার্মানির পুনঃএকত্রীভবন) পর্যন্ত বিদ্যমান একটি রাষ্ট্র। এটি জার্মানির অভ্যন্তরীণ একটি সীমান্তের মাধ্যমে পূর্ব জার্মানি থেকে বিচ্ছিন্ন ছিল। এরপর ১৯৬১ সালে পূর্ব জার্মানির সীমানার ভেতরে অবস্থিত বার্লিন শহরের পশ্চিম ভাগটিকেও প্রাচীর তুলে আলাদা করে দেওয়া হয়। ১৯৯০ সালে পূর্ব জার্মানির ৫টি রাজ্য পশ্চিম জার্মানির ১০টি রাজ্যের সাথে একত্রিত হয় এবং সমগ্র জার্মানির নাম রাখা হয় জার্মানি যুক্তরাষ্ট্রীয় প্রজাতন্ত্র। ইতিহাসবিদরা পশ্চিম জার্মানিকে "বন প্রজাতন্ত্র" এবং ১৯৯০-পরবর্তী প্রজাতন্ত্রকে "বার্লিন প্রজাতন্ত্র" নাম দিয়েছেন।
দ্বিতীয় বিশ্বযুদ্ধের পরে মিত্রশক্তির তিন দেশ ফ্রান্স, যুক্তরাজ্য ও মার্কিন যুক্তরাষ্ট্র যে ১১টি পশ্চিমভাগীয় জার্মান রাজ্য নিয়ন্ত্রণে রেখেছিল, সেগুলিকে একত্রিত করে পশ্চিম জার্মানি গঠন করা হয়। মার্কিন ও ব্রিটিশ সেনারা স্নায়ুযুদ্ধের পুরো সময় ধরেই দেশটিতে থেকে যায়। এখানকার জনসংখ্যা ১৯৫০ সালের ৫ কোটি ১০ লক্ষ থেকে ১৯৯০ সালে ৬ কোটি ৩০ লক্ষে পরিণত হয়। বন শহর ছিল পশ্চিম জার্মানির রাজধানী।
ইমতিহান (১৯৭৪-এর চলচ্চিত্র)

ইমতিহান হচ্ছে ১৯৭৪ সালে মুক্তি পাওয়া একটি হিন্দি চলচ্চিত্র। চলচ্চিত্রটিতে বিনোদ খান্না, তনুজা এবং বিন্দু মুখ্য ভূমিকায় ছিলেন। এই চলচ্চিত্রের কাহিনী হচ্ছে একজন আদর্শবাদী ভদ্র কলেজ শিক্ষককে নিয়ে যে তার কলেজের বখে যাওয়া ছাত্রদের সঙ্গে ভালো আচরণ করেন। চলচ্চিত্রটি ১৯৬৭ সালের ব্রিটিশ চলচ্চিত্র "টু স্যার উইথ লাভ" দ্বারা কিছুটা অনুপ্রাণিত। এবং 'ইমতিহান' এর কাহিনী স্টার প্লাসের ধারাবাহিক 'জিত' (২০০৩-২০০৪) এর উপর প্রভাব ফেলেছিলো। চলচ্চিত্রটির শুটিং হয়েছিলো নাশিক এ।
প্রমোদ শর্মা নামের এক যুবক আদর্শ মহাবিদ্যালয়ে শিক্ষক হিসেবে যোগ দেয়, ঐ প্রতিষ্ঠানের অনেক ছেলে বখে যাওয়া আছে যারা প্রমোদ সহ সব শিক্ষকের সাথে দুষ্টামি করে আর লেখাপড়ায় অমনোযোগী থাকে। প্রমোদ ভালো আচরণের মাধ্যমে ছেলেগুলোকে ঠিক করার চেষ্টা করে। রাকেশ নামের একদম বখে যাওয়া একটা ছেলে থাকে। কলেজের চেয়ারম্যানের মেয়ে রিতা প্রমোদের প্রতি আকৃষ্ট হয়ে পড়ে, সে ঐ কলেজেরই একজন ছাত্রী থাকে, তবে প্রমোদ পাত্তা দেয়না।
প্রমোদ আবার কলেজ প্রিন্সিপালের মেয়ে মধুর সঙ্গে বন্ধুত্ব করে, মধু আগে এই কলেজে পড়ত। মধু আর প্রমোদের মধ্যে বন্ধুত্বটা বাড়তে থাকে। একসময় রিতা প্রমোদকে নিজের একটা জিনিস হারিয়ে গেছে বলে তাকে রাতের বেলা বাইরে নিয়ে নিজেই নিজের জামা ছিঁড়ে চিৎকার করে আর লুকিয়ে থাকা বখাটে ছেলে রাকেশ তা দেখে পরের দিন কলেজে তার বন্ধুদের নিয়ে প্রমোদকে কলেজ থেকে বের করে দেওয়ার জন্য প্ল্যাকার্ড সহ মিছিল বের করে। প্রমোদকে কলেজ কর্তৃপক্ষ বের করে দেওয়ার সিদ্ধান নেয় এবং তাকে চাকরি ছেড়ে দিতে বলে, প্রমোদ চলে যাওয়ার সময় তার বান্ধবী মধু তাকে বলে যে সে জানে যে প্রমোদ নির্দোষ, প্রমোদ পরে নিজেকে নির্দোষ প্রমাণ করে কলেজ থেকে চলে যায়, তার সাথে সাথে মধুও তাকে সঙ্গ দেয়।
সগুনা ইউনিয়ন

সগুনা উইনিয়ন বাংলাদেশের সিরাজগঞ্জ জেলার তাড়াশ উপজেলার একটি প্রশাসনিক এলাকা।
তাড়াশ থানা থেকে ৫ কি.মি. পশ্চিমে অবস্থিত। এর পূর্বে তাড়াশ ও মাগুরা, দক্ষিণে গুরুদাসপুর থানার মশিন্দা, পশ্চিমে গুরুদাসপুর থানার খুবজীপুর এবং উত্তরে তাড়াশ থানার বারুহাস ইউনিয়ন অবস্থিত।
ফারওয়ারদিন

ফারওয়ারদিন (, ) হল সৌর হিজরী পঞ্জিকার প্রথম মাস। এটি ইরানের সরকারী পঞ্জিকা। এই মাসে একত্রিশ দিন রয়েছে। এটি বসন্ত ঋতু (বাহার) প্রথম মাস। এর পরের মাস হল অর্দিবেহেশ্‌ত।
প্রতি চার বছরের মধ্যে তিন বছরই, এই মাসটি গ্রেগরীয় পঞ্জিকার ২১ মার্চে শুরু হয় ও ২০ এপ্রিল শেষ হয়।
লাইভজেসমিন

লাইভজেসমিন হল একটি প্রাপ্তবয়স্ক ওয়েবসাইট যা কলগার্লদের দ্বারা সরাসরি ওয়েবক্যাম পরিষেবা প্রদান করে, নগ্নতা ও যৌন কার্যকলাপের ধরন অনুযায়ী স্ট্রিপটিজ ও নোংরা কথাবার্তার থেকে যৌন খেলনা দিয়ে হস্তমৈথুন প্রভৃতি দ্বারা যৌন আনন্দ প্রদান। মডেল একক বা যৌথ/স্বামী-স্ত্রী হতে পারে। ওয়েবসাইটটি ২০০১ সালে হাঙ্গেরির ইকমার্স উদ্দোক্তা জর্জ জাটয়ান কর্তৃক প্রতিষ্ঠিত হয়। এটি বিশ্বের সবচেয়ে বড় ক্যামিং ওয়েবসাইট। 
2001 সালে jasmin.hu হিসাবে ওয়েবসাইটটি প্রতিষ্ঠিত হয়েছিল।
জ্যাক অ্যালবার্টসন

হ্যারল্ড "জ্যাক" অ্যালবার্টসন (; ১৬ জুন ১৯০৭ - ২৫ নভেম্বর ১৯৮১) ছিলেন একজন মার্কিন অভিনেতা, কৌতুকাভিনেতা, গায়ক ও নৃত্যশিল্পী। তিনি ভডেভিল মঞ্চে অভিনয় করতেন। মঞ্চে অভিনয়ের জন্য তিনি একটি টনি পুরস্কার, চলচ্চিত্রে অভিনয়ের জন্য একটি একাডেমি পুরস্কার এবং টেলিভিশনে অভিনয়ের জন্য দুটি এমি পুরস্কার অর্জন করে। ফলে তিনি অভিনয়ের ত্রি-মুকুট বিজয়ী অভিনয়শিল্পীদের একজন। টেলিভিশন শিল্পে তার অবদানের জন্য ১৯৭৭ সালে ৬২৫৩ হলিউড বলেভার্ডে হলিউড ওয়াক অব ফেমে তার নামাঙ্কিত তারকা খচিত হয়।
তিনি "দ্য সাবজেক্ট ওয়াজ রোজেস" (১৯৬৮) চলচ্চিত্রে জন ক্লেয়ারি চরিত্রে অভিনয়ের জন্য সুপরিচিত। এই চলচ্চিত্রে অভিনয়ের জন্য তিনি শ্রেষ্ঠ পার্শ্ব অভিনেতা বিভাগে একাডেমি পুরস্কার অর্জন করেন। এছাড়া তিনি "উইলি ওয়াঙ্কা অ্যান্ড দ্য চকলেট ফ্যাক্টরি" (১৯৭১) ছবিতে গ্র্যান্ডপা জো, "দ্য পসাইডন অ্যাডভেঞ্চার" (১৯৭২) ছবিতে ম্যানি রোজেন, এবং "চিকো অ্যান্ড দ্য ম্যান" (১৯৭৪-৭৮) টেলিভিশন ধারাবাহিকে এড ব্রাউন চরিত্রে অভিনয় করে পরিচিতি অর্জন করেন।
অ্যালবার্টসন ১৯০৭ সালের ১৬ই জুন ম্যাসাচুসেটস অঙ্গরাজ্যের মালডেনে জন্মগ্রহণ করেন। তার বাবা লিওপল্ড অ্যালবার্টসন ও মা ফ্লোরা (জন্মনাম ক্রাফট)। তারা দুজনেই রুশ ইহুদি অভিবাসী ছিলেন। তার বড় বোন অভিনেত্রী মেবল অ্যালবার্টসন। তার মাতা স্টক কোম্পানির অভিনেত্রী ছিলেন, পাশাপাশি একটি জুতার ফ্যাক্টরিতে কাজ করে সংসারের ভরণপোষণ করতেন। ২২ বছর বয়স পর্যন্ত তিনি "হ্যারল্ড অ্যালবার্টসন" নামে পরিচিত ছিলেন। তার বাবা তার জন্মের পূর্বেই তার মাকে ত্যাগ করেন। তার সৎবাবা অ্যালেক্স এরলিখ একজন নাপিত ছিলেন।
২০১৮ ফিফা বিশ্বকাপ অফিসিয়াল অ্যালবাম

২০১৮ ফিফা বিশ্বকাপ অফিসিয়াল অ্যালবাম একটি আসন্ন সংকলন অ্যালবাম। এর বৈশিষ্টায়িত গানসমূহ লিখিত এবং নির্বাচিত হয়েছে রাশিয়ায় ২০১৮ ফিফা বিশ্বকাপের জন্যে।
মার্চ ৯, ২০১৮-এ, দ্য কোকা-কোলা ২০১৮ টুর্নামেন্টের জন্য প্রচারমূলক সংগীত প্রকাশ করে, গানটির শিরোনাম: "কালারস", গানটি গেয়েছেন মার্কিন গায়ক জেসন দেরুলো। গানটির স্পেনীয় সংস্করণ, ফিচারিং কলম্বিয়ান গায়ক মালুমা, মুক্তি পায় এপ্রিল ১৩, ২০১৮ তারিখে।.
২০১৮ ফিফা বিশ্বকাপ-এর অফিসিয়াল গান হিসাবে নির্বাচিত হয়েছে "লিভ ইট আপ", এর গায়ক হচ্ছে মার্কিন গায়ক নিকি জ্যাম সমন্বিত মার্কিন র‍্যাপার-অভিনেতা-প্রযোজক উইল স্মিথ এবং কসোভোর নাগরিক ইরা ইজত্রেফাই। গানটির প্রযোজক মার্কিন সঙ্গীত শিল্পী, ডিজে এবং গীতিকার ডিপলো, এবং ২৫শে মে, ২০১৮ তারিখে এটি মুক্তি পায়।
ভারতে পর্নোগ্রাফি

ভারতে পর্নোগ্রাফি বেআইনি। পর্ন দেখা এবং নিজের কাছে পর্ন রাখা অপরাধ হিসেবে গণ্য এবং এ সমস্ত জিনিস প্রযোজনা, প্রকাশনা এবং সরবরাহ করাও অবৈধ, এই আইনের প্রয়োগ হিসেবে ভারতে পর্নোগ্রাফিক ওয়েব সাইট ব্লক করে রাখা হয়।
২০১৯ সালে ভারত সরকার জনপ্রিয় পর্নোগ্রাফিক ওয়েবসাইটগুলো ব্লক করে রেখেছিলো যাতে মানুষ ওগুলোতে ঢুকতে না পারে, কারণ হিসেবে বলা হয় যে দেহরাদুন শহরে দশম শ্রেণীর এক মেয়েকে তার চেয়ে বয়সে বড় চারজন ছেলে ধর্ষণ করে এবং সেই ছেলেগুলো পর্নাসক্ত ছিলো, উত্তরখণ্ড প্রদেশের উচ্চ বিচারালয় ভারত সরকারের কাছে পরে পর্নোগ্রাফিক ওয়েবসাইট ব্লক করার আবেদন জানায় কারণ অনেক আইনজীবীই মনে করেছিলেন যে পর্নোগ্রাফি দেখেই তরুণেরা নারীদের প্রতি লোলুপ দৃষ্টি দেয়।
ভারতে নগ্ন ছবি সর্বপ্রথম ষাটের দশকে বাজারে ম্যাগাজিন আকারে পাওয়া যেত তবে ওগুলো ছিলো বিদেশী এবং সত্তরের দশক থেকে ভারতীয় স্থানীয় সাময়িকী বের হয় এক্ষেত্রে। প্রাথমিকভাবে এগুলোর ক্রেতা স্কুল-কলেজ পড়ুয়া ছেলেরা হলেও পরে নব্বইয়ের দশকে মেয়েরাও কেনা শুরু করে।